#2323: Batas Aurat Bagi Wanita Yang Mengurus Pesakit Dimentia Yang Berlainan Jantina

Soalan:
Assalamualaikum Dato’ Seri. Apakah hukum seorang wanita Islam yang bekerja di pusat jagaan warga emas dalam menjaga dan menguruskan warga emas lelaki Islam yang dementia atau tidak dapat menguruskan diri sendiri? Apakah ada keringanan dalam urusan aurat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Aurat menurut syara’ ialah batas minima dari bahagian tubuh yang wajib ditutup kerana perintah Allah SWT. (Lihat
Kifayah al-Akhyar
, 1/52)
Firman Allah SWT :
يا بَنِي آدَمَ قَدْ أَنزَلْنَا عَلَيْكُمْ لِبَاساً يُوَارِي سَوْءَاتِكُمْ وَرِيشاً وَلِبَاسُ التَّقْوَىَ ذَلِكَ خَيْرٌ ذَلِكَ مِنْ آيَاتِ اللّهِ لَعَلَّهُمْ يَذَّكَّرُونَ
Maksudnya
:
“Wahai anak-anak Adam! Sesungguhnya Kami telah menurunkan kepada kamu (bahan-bahan untuk) pakaian menutup aurat kamu dan pakaian perhiasan dan pakaian yang berupa takwa itulah yang sebaik-baiknya. Yang demikian itu adalah dari tanda-tanda (limpah kurnia) Allah (dan rahmatNya kepada hamba-hambaNya) supaya mereka mengenangnya (dan bersyukur).
”
 (Surah Al-A’raaf : 26)
Ibnu Kathir ketika menafsirkan ayat di atas beliau menafsirkan: Allah SWT mengurniakan kepada mereka pakaian dan bulu (untuk keselesaan). Pakaian yang disebutkan di sini adalah untuk menutup aurat – iaitu tempat yang harus ditutup. Bulu (atau kain bulu) adalah sesuatu yang digunakan untuk perhiasan luaran. Pakaian adalah keperluan asas, sementara bulu adalah  penambahan dan pelengkap. (Lihat
Tafsir al-Quran al-Azim
,3/399-400 )
Diriwayatkan daripada Abu Sa’id al-Khudri bahawa Rasulullah SAW bersabda :

لا

ينظرُ

الرَّجلُ

إلى

عورةِ
 الرَّجلِ ولا تنظرُ المرأةُ إلى عَوْرَةِ المَرْأَةِ وَلَا يفضى الرَّجلُ إلى الرَّجلِ في الثَّوبِ الوَاحِدِ وَلَا تُفْضَي المَرْأةُ إِلَى المَرْأةِ فِي الثَّوبِ الوَاحِدِ
Maksudnya
:
“Orang lelaki tidak boleh memandang kepada aurat lelaki dan perempuan tidak boleh melihat kepada aurat orang perempuan. Tidak boleh dua orang lelaki berada (tidur) dalam satu selimut tanpa pakaian dan begitu juga dengan wanita, mereka dilarang berbuat demikian.
Riwayat al-Tirmizi (2793)
Qadhi ‘Iyyadh menyatakan : Tidak ada perbezaan  pendapat dalam kalangan ulama tentang larangan melihat aurat manusia  antara satu sama lain dan hendaklah aurat tersebut ditutup  kecuali bagi seorang lelaki bersama istrinya . Adapun membuka aurat dihadapan ibu sebahagian ulama menganggapnya makruh. Tidak ada Perbezaan  pendapat dalam larangan membuka aurat di hadapan orang lain. (Lihat
 Ikmal Mua’llim Bifawaid al-Muslim
,2/186)
Menjawab bagi persoalan di atas, “Dementia” adalah sejenis penyakit otak yang progresif. Ia boleh membawa kepada penurunan dalam menjalankan aktiviti harian dan boleh menyebabkan pesakit memerlukan penjagaan masa panjang. Sebahagian dari pesakit dementia kurang atau tidak berupaya melakukan aktiviti-aktiviti harian. Mereka juga sukar untuk menyelesaikan masalah atau mengawal emosi.[1]
Berkaitan dengan aurat pula kami katakan pada asalnya melihat aurat orang lain adalah perkara yang diharamkan oleh syara’. Ini kerana mengurus atau mengubati seseorang yang berlainan jantina itu boleh membawa kepada melihat dan menyentuh bukan mahram. Syara’ telah menetapkan aurat bagi perempuan adalah seluruh badan kecuali muka dan tapak tangan manakala aurat lelaki adalah dari pusat hingga ke lutut. Namun  sekiranya ada keperluan mendesak untuk melihat aurat seperti menguruskan pesakit dimentia ini maka ia dibolehkan dengan kadar yang perlu sahaja kerana kaedah fiqh menyebutkan :
الضَّرُورَات تُقَدَّرُ بِقَدْرِهَا
Maksudnya
: “
Mudarat (hanya diambil) cukup sekadar yang perlu sahaja
.
Sesuatu hukum diberi kelonggaran dengan sebab berlakunya keadaan darurat. Jika keadaan darurat berakhir dan tidak ada lagi keperluan yang mendesak, maka hukum akan kembali seperti sebelumnya. (Lihat
Mausua’ah al-Qawaid al Fiqhiyyah
,6/264).
Dapat difahami daripada kaedah di atas, seseorang hanya boleh melihat aurat pesakit, memegang atau lain-lain perkara, hanyalah ketika adanya keperluan mendesak, bagi tujuan merawat, menguruskan orang sakit dan menolak kemudaratan. Perbuatan tersebut hanya dibenarkan setakat yang perlu sahaja dan tidak boleh lebih daripada itu.
Justeru kami katakan dalam isu ini sekiranya ada pekerja lelaki di pusat jagaan maka lebih utama untuk menguruskan pesakit ini adalah lelaki. Ini bagi menjaga kehormatan pesakit tersebut. Namun sekiranya tiada, maka dibolehkan bagi wanita untuk menguruskannya dengan mengikuti syarat-syarat yang telah ditetapkan oleh syara seperti berikut :
–

Tidak bersendirian
–

Menahan pandangan mata
–

Menyentuh hanya ditempat yang berkaitan
Semoga Allah SWT memberi kefahaman yang jelas dalam menjalani kehidupan seharian dengan mengikut  syariat yang telah ditetapkan.
Kami akhiri dengan doa:
اللَّهُمَّ إِنَّا نَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
Maksudnya:
“Ya Allah, kami berlindung dengan-Mu daripada penyakit sopak, gila, kusta dan penyakit-penyakit yang buruk.”

[1]

http://www.myhealth.gov.my/demensia/#:~:text=Dementia%20adalah%20sejenis%20penyakit%20otak,berupaya%20melakukan%20aktiviti%2Daktiviti%20harian
.
Diakses pada 14 Julai 2023
Bertarikh: 20 Julai 2023 bersamaan 1 Muharram 1445 H


#2324: Syarat Mukjizat

Soalan:
Assalamualaikum Dato’ Seri. Boleh saya tahu adakah syarat mempunyai syarat-syarat tersendiri?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Mukjizat ialah suatu kelebihan atau keunggulan yang diberikan Allah hanya untuk para utusan-Nya sahaja agar dapat dijadikan bukti kerasulan mereka. Hanya dengan mukjizat inilah para nabi ini membuktikan kerasulannya di hadapan kaumnya.
Biasanya mukjizat itu berupa kejadian luar biasa yang tidak dapat dilakukan oleh orang biasa selain rasul. Umpamanya Nabi Musa AS dapat membelah laut menjadi daratan hanya dengan tongkat mukjizatnya. Nabi Sulaiman AS diberikan kepandaian memahami bahasa binatang dan dapat menundukkan seluruh bangsa jin.
Keunggulan seperti ini belum pernah ada manusia yang dapat menandinginya.
Antara syarat-syarat mukjizat:
Imam al-Haramain al-Juwaini (419-478H) menyatakan bahawa dinamakan dalil-dalil kebenaran para nabi dengan mukjizat-mukjizat secara meluas dan secara harus.
Sesungguhnya al-Mu’jiz ialah pencipta kelemahan, khaliq al-‘ajz dan dinamakan demikian kerana dia menzahirkan dengan mukjizat itu kelemahan orang yang bukan nabi mengadakan atau mendatangkan dengan apa yang zahirkan kepada nabi.
Mukjizat ialah perbuatan Allah atau pada makna perbuatan dan mukjizat bukan satu sifat qadim daripada sifat-sifat Allah SWT (Lihat
al-Juwaini
 1948: 48). Mukjizat dikhususkan kepada orang yang mendakwa dan mengaku sebagai nabi.
Mukjizat adalah luar biasa.
Lemah makhluk untuk menentang dan mengadakan yang seumpamadengan mukjizat.
Mukjizat dizahirkan kepada pendakwa kenabian dan mencabar makhluk dengan mukjizatnya untuk membuktikan kebenaran kenabiannya.
Mukjizat tidak membohongi dakwaan pendakwa kenabian. (Lihat
al-Juwaini
 1948: 49-51).
Kami katakan bahawa mukjizat tidak dapat dikalahkan oleh mana-mana golongan yang menetang nabi dan rasul sekali pun mereka menghimpun seramai mungkin dan mereka yang bijak lagi handal.
Misalnya, penyihir-penyihir Firaun walaupun boleh menyihir tali menjadi ular tetapi mereka rebah apabila bertembung dengan tongkat Nabi Musa AS:
قَالُوا يَا مُوسَىٰ إِمَّا أَن تُلْقِيَ وَإِمَّا أَن نَّكُونَ نَحْنُ الْمُلْقِينَ ﴿١١٥﴾ قَالَ أَلْقُوا ۖ فَلَمَّا أَلْقَوْا سَحَرُوا أَعْيُنَ النَّاسِ وَاسْتَرْهَبُوهُمْ وَجَاءُوا بِسِحْرٍ عَظِيمٍ ﴿١١٦﴾ ۞ وَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ
Maksudnya: “
Mereka berkata: “Hai Musa! Engkaukah yang akan mencampakkan (tongkatmu lebih dahulu) atau kamikah yang akan mencampakkan (lebih dahulu)?” Nabi Musa menjawab: “Campakkanlah kamu (dahulu)!” Maka apabila mereka mencampakkan (tongkat-tongkat dan tali masing-masing), mereka menyilap mata orang ramai dan menjadikan orang-orang itu merasa gerun, serta mereka melakukan sihir yang besar (keadaan dan caranya). Dan Kami wahyukan kepada Nabi Musa: “Campakkanlah tongkatmu!” Maka tiba-tiba tongkat itu menelan apa yang mereka pura-pura adakan (dengan sihir mereka).
”
Surah al-A’raf (115-117)
Kami akhiri dengan doa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
“Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 20 Julai 2023 bersamaan 1 Muharram 1445 H


#2325: Maksud Istidraj

Soalan:
Assalamualaikum Dato’ Seri. Boleh Dato’ Seri terangkan kepada kami apakah maksud istidraj?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Istidraj (الاسْتِدْرَاجُ) ialah suatu kelebihan atau keunggulan yang diberikan Allah kepada para hamba-Nya yang bukan daripada golongan orang yang bertakwa dan soleh, termasuk juga sebahagian hamba-Nya yang kafir dan menentang Islam. Kelebihan ini sengaja diberikan oleh Allah kepada mereka agar mereka bertambah jauh daripada Allah dan melakukan lebih banyak maksiat kepada-Nya, sampai pada waktu dan batas yang ditentukan. Pada umumnya, ia diakhiri dengan akibat buruk bagi orang itu.
Contohnya, kekuasaan dan keunggulan yang diberikan kepada Firaun. Yang mana dengan kekuasaan itu, Firaun tidak bertambah taat kepada Allah. Bahkan makin bertambah derhaka kepada Allah SWT malah mendakwa dirinya sebagai Tuhan.
Al-Quran sendiri banyak menerangkan tentang Istidraj yang diberikan Allah kepada orang yang menderhaka kepada Allah SWT agar mereka semakin bertambah derhaka kepada-Nya. Firman Allah SWT dalam surah al-A’raf, ayat 182-183
وَالَّذِينَ كَذَّبُوا بِآيَاتِنَا سَنَسْتَدْرِجُهُم مِّنْ حَيْثُ لَا يَعْلَمُونَ ﴿١٨٢﴾ وَأُمْلِي لَهُمْ ۚ إِنَّ كَيْدِي مَتِينٌ
Maksudnya:
 “Dan orang yang mendustakan ayat-ayat Kami, nanti Kami akan menarik mereka secara beransur-ansur (ke arah kebinasaan), dengan cara yang tidak mereka ketahui. Dan Aku memberi tangguh kepada mereka. Sesungguhnya rencana-Ku amat teguh.”
Surah al-A’raf (182-183)
Al-Hasan berkata: “Betapa ramai orang yang terkena fitnah dengan cara dipuji dan betapa ramai orang yang terpedaya dengan cara ditutupi aibnya.” (Lihat
al-Jami’ li Ahkam al-Quran,
 18/251 dan
Tafsir al-Siraj al-Munir
, 4/264)
Sahl bin Abdullah mentafsirkan ayat di atas dengan maksud: “Nikmat-nikmat yang diberikan akan menyebabkan mereka lupa bersyukur.” (Lihat
al-Bahr al-Madid
, 2/581)
Al-Razi berkata: “Istidraj ialah dengan meminta kurnia turun kepadanya satu darjat kepada darjat yang lain sehingga mereka terpedaya. Tatkala mereka melakukan dosa, Allah SWT menambahkan lagi nikmat sehingga melupakan mereka daripada istighfar.” (Lihat
al-Tafsir al-Kabir,
 15/77)
Begitu juga, bala istidraj ialah apabila seseorang itu tidak menyangka datangnya hukuman Allah SWT sama ada secara mengejut atau secara beransur-ansur. Firman Allah SWT:
فَذَرْنِي وَمَن يُكَذِّبُ بِهَٰذَا الْحَدِيثِ ۖ سَنَسْتَدْرِجُهُم مِّنْ حَيْثُ لَا يَعْلَمُونَ
Maksudnya: “
Biarkanlah Aku sahaja (wahai Muhammad) dengan orang yang mendustakan keterangan Al-Quran ini, Kami akan menarik mereka sedikit demi sedikit (ke jurang kebinasaan), dari arah yang mereka tidak mengetahuinya.
”
Surah al-Qalam (44)
Justeru, sewajarnya kita mensyukuri nikmat Allah SWT dan kembali kepada-Nya dengan menginsafi bahawa nikmat tersebut adalah pinjaman dan ujian daripada Allah SWT. Marilah kita amalkan doa sebagaimana yang sentiasa dibaca oleh Nabi Allah Sulaiman AS:
رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ
Maksudnya: “
Wahai Tuhanku, ilhamkanlah daku supaya tetap bersyukur akan nikmatMu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai; dan masukkanlah daku – dengan limpah rahmatMu – dalam kumpulan hamba-hambaMu yang soleh.
”
Surah al-Naml (19)
Bertarikh: 20 Julai 2023 bersamaan 1 Muharram 1445 H


#2326: Maksud Matin al-Khuluq

Soalan:
Assalamualaikum Dato’ Seri. Saya tertarik dengan satu kalimah yang digunakan iaitu
matin al-khuluq
. Sebenarnya apa yang dimaksudkan itu?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Akhlak yang kukuh (matin al-khuluq) atau akhlak yang mulia merupakan sikap dan perilaku yang mesti dimiliki oleh setiap Muslim lebih-lebih lagi pendakwah (daie), baik dalam hubungannya kepada Allah SWT mahupun dengan makhluk-makhlukNya. Dengan akhlak yang mulia, manusia akan bahagia dalam hidupnya, baik di dunia apatah lagi di akhirat nanti.
Rasulullah SAW sendiri telah mencontohkan kepada kita akhlaknya yang agung sehingga diabadikan oleh Allah SWT di dalam al-Quran sebagaimana firman-Nya:
وَإِنَّكَ لَعَلَى خُلُقٍ عَظِيمٍ
Maksudnya:
“Dan sesungguhnya kamu benar-benar berbudi pekerti yang agung.”
(Surah al-Qalam: 4)
Syeikh Tahir Ibn Asyur dalam tafsirnya berkata:
“Sebagaimana Allah SWT menjadikan rasul-Nya SAW di atas akhlak yang agung, dia juga menjadikan syariatnya supaya membawa manusia dengan akhlak yang agung dalam kemuncak ketaatan. Dengan ini, bertambah jelaslah makna tamakkun yang membawa kepada huruf isti’la’, menggambarkan ketinggian pekerti serta nilai akhlak yang agung, yang dimiliki oleh Baginda SAW sehingga ia juga tamakkun dalam menyampaikan dakwah agamanya.”
(Lihat
al-Tahrir wa al-Tanwir,
2/424)
Mereka yang mempunyai akhlak yang baik atau utuh juga digelar sebagai
ibadurrahman,
pada nas al-Quran disebutkan sifat mereka.
وَعِبَادُ الرَّحْمَٰنِ الَّذِينَ يَمْشُونَ عَلَى الْأَرْضِ هَوْنًا وَإِذَا خَاطَبَهُمُ الْجَاهِلُونَ قَالُوا سَلَامًا ﴿٦٣﴾ وَالَّذِينَ يَبِيتُونَ لِرَبِّهِمْ سُجَّدًا وَقِيَامًا ﴿٦٤﴾ وَالَّذِينَ يَقُولُونَ رَبَّنَا اصْرِفْ عَنَّا عَذَابَ جَهَنَّمَ ۖ إِنَّ عَذَابَهَا كَانَ غَرَامًا ﴿٦٥﴾ إِنَّهَا سَاءَتْ مُسْتَقَرًّا وَمُقَامًا ﴿٦٦﴾ وَالَّذِينَ إِذَا أَنفَقُوا لَمْ يُسْرِفُوا وَلَمْ يَقْتُرُوا وَكَانَ بَيْنَ ذَٰلِكَ قَوَامًا ﴿٦٧﴾ وَالَّذِينَ لَا يَدْعُونَ مَعَ اللَّهِ إِلَٰهًا آخَرَ وَلَا يَقْتُلُونَ النَّفْسَ الَّتِي حَرَّمَ اللَّهُ إِلَّا بِالْحَقِّ وَلَا يَزْنُونَ ۚ وَمَن يَفْعَلْ ذَٰلِكَ يَلْقَ أَثَامًا ﴿٦٨﴾ يُضَاعَفْ لَهُ الْعَذَابُ يَوْمَ الْقِيَامَةِ وَيَخْلُدْ فِيهِ مُهَانًا ﴿٦٩﴾ إِلَّا مَن تَابَ وَآمَنَ وَعَمِلَ عَمَلًا صَالِحًا فَأُولَٰئِكَ يُبَدِّلُ اللَّهُ سَيِّئَاتِهِمْ حَسَنَاتٍ ۗ وَكَانَ اللَّهُ غَفُورًا رَّحِيمًا ﴿٧٠﴾ وَمَن تَابَ وَعَمِلَ صَالِحًا فَإِنَّهُ يَتُوبُ إِلَى اللَّهِ مَتَابًا ﴿٧١﴾ وَالَّذِينَ لَا يَشْهَدُونَ الزُّورَ وَإِذَا مَرُّوا بِاللَّغْوِ مَرُّوا كِرَامًا ﴿٧٢﴾ وَالَّذِينَ إِذَا ذُكِّرُوا بِآيَاتِ رَبِّهِمْ لَمْ يَخِرُّوا عَلَيْهَا صُمًّا وَعُمْيَانًا ﴿٧٣﴾ وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “
Dan mereka (yang diredhai Allah itu ialah) yang tekun mengerjakan ibadat kepada Tuhan mereka pada malam hari dengan sujud dan berdiri, Dan juga mereka yang berdoa dengan berkata: Wahai Tuhan kami, sisihkanlah azab neraka Jahannam dari kami, sesungguhnya azab seksanya itu adalah mengertikan. Sesungguhnya neraka Jahannam itu tempat penetapan dan tempat tinggal yang amat buruk” Dan juga mereka (yang diredhai Allah itu ialah) yang apabila membelanjakan hartanya, tiadalah melampaui batas dan tiada bakhil kedekut; dan (sebaliknya) perbelanjaan mereka adalah betul sederhana di antara kedua-dua cara (boros dan bakhil) itu. Dan juga mereka yang tidak menyembah sesuatu yang lain bersama-sama Allah, dan tidak membunuh jiwa yang diharamkan Allah membunuhnya, kecuali dengan jalan yang hak (yang dibenarkan oleh syarak), dan tidak pula berzina; dan sesiapa melakukan yang demikian, akan mendapat balasan dosanya; Akan digandakan baginya azab seksa pada hari kiamat, dan ia pula akan kekal di dalam azab itu dengan menerima kehinaan, – Kecuali orang yang bertaubat dan beriman serta mengerjakan amal yang baik, maka orang-orang itu, Allah akan menggantikan (pada tempat) kejahatan mereka dengan kebaikan; dan adalah Allah Maha Pengampun, lagi Maha Mengasihani. Dan sesiapa yang bertaubat serta beramal soleh, maka sesungguhnya (dengan itu) ia bertaubat kepada Tuhannya dengan sebenar-benar taubat; Dan mereka (yang diredhai Allah itu ialah orang-orang) yang tidak menghadiri tempat-tempat melakukan perkara-perkara yang dilarang, dan apabila mereka bertembung dengan sesuatu yang sia-sia, mereka melaluinya dengan cara membersihkan diri daripadanya.Dan juga mereka (yang diredhai Allah itu ialah orang-orang) yang apabila diberi peringatan dengan ayat-ayat keterangan Tuhan mereka, tidaklah mereka tunduk mendengarnya secara orang-orang yang pekak dan buta. Dan juga mereka (yang diredhai Allah itu ialah orang-orang) yang berdoa dengan berkata: “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.
”
Surah al-Furqan (64-74)
Semoga Allah SWT mengurniakan kepada kita akhlak yang unggul lagi mulia dan menjarakkan kita dari akhlak yang hina dan mungkar. Marilah sama-sama kita berdoa kepada-Nya:
اللَّهُمَّ جَنِّبْنَا مُنْكَرَاتِ الْأَخْلَاقِ ، وَالْأَهْوَاءِ وَالْأَسْوَاءِ وَالْأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit- penyakit yang membawa kepada kebinasaan.”
Bertarikh: 20 Julai 2023 bersamaan 1 Muharram 1445 H


#2327: Mana Afdhal; Antara Selawat Atas Nabi SAW Atau Baca al-Quran Pada Hari Jumaat?

Soalan:
Assalamualaikum Dato’ Seri. Saya selalu dengar kita dianjurkan untuk selawat ke atas Nabi SAW pada hari Jumaat. Tetapi mana yang afdhal untuk saya lakukan, selawat atau pun membaca al-Quran pada hari Jumaat?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Tanpa dinafikan, membaca al-Quran mempunyai keistimewaan yang tersendiri. Cukuplah kami kemukakan dua hadith berikut:
Daripada Abdullah Bin Umar R.Anhuma Rasulullah SAW bersabda:
يُقالُ لِصَاحِبِ القُرْءَانِ اِقْرَأْ وَارتَقِ وَرَتِّلْ كَمَا كُنْتَ تُرَتِّلُ فِي الدُّنْيَا فَإِنَّ مَنْزِلَتَكَ عِنْدَ آخِر أَيَةٍ تَقْرَأَهُ بِهَا
Maksudnya:
 “Dikatakan bagi pembaca atau penghafaz al-Quran bacalah dan bacalah dengan tartil sebagaimana kamu membaca dengan tartil di dunia. Ini kerana, kedudukan kamu pada ayat terakhir yang kamu baca di dunia.”
(Riwayat Al-Tirmizi dan Abu Daud)
Daripada Abu Umamah al-Bahili RA, bahawa Rasulullah SAW bersabda:
 اقرَؤُوا القُرْءَانَ فَإِنَّهُ يَأْتِي يَوْمَ الْقِيَامَةِ شَفِيعاً لَأَصْحَابِهِ
Maksudnya:
“Bacalah al-Quran kerana ia datang pada hari kiamat dalam bentuk memberi syafaat kepada tuan-tuannya.”
(Riwayat Muslim 804)
Kecuali pada hari Jumaat, galakan untuk berselawat kepada Nabi SAW adalah lebih utama, bahkan berselawat pada hari Jumaat dianggap sebagai mahkota zikir. Hal ini digesa untuk kita berselawat kepada Nabi SAW dengan sebanyak-banyaknya terutama pada hari Jumaat:
إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا
Maksudnya: “
Sesungguhnya Allah dan malaikatNya berselawat (memberi segala penghormatan dan kebaikan) kepada Nabi (Muhammad s.a.w); wahai orang-orang yang beriman berselawatlah kamu kepadanya serta ucapkanlah salam sejahtera dengan penghormatan yang sepenuhnya.
”
Surah al-Ahzab (56)
Justeru, kami katakan sekali lagi, sebaik-baiknya di samping memperbanyakkan selawat tetapi jangan lupa membaca al-Quran terutamanya surah al-Kahfi sebagaimana yang dianjurkan oleh Rasulullah SAW sendiri.
Kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya: “
Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.
”
Surah al-Baqarah (201)
Bertarikh: 20 Julai 2023 bersamaan 1 Muharram 1445 H


#2328: Menghindari Daripada Ghaflah

Soalan:
Assalamualaikum Dato’ Seri. Bagaimana cara yang terbaik untuk kita keluar daripada menjadi orang-orang yang lalai atau disebut
ghafilin?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam al-Quran kalimah
ghafilin
didatangkan dalam bentuk hinaan dan kerugian. Antaranya, firman Allah SWT:
وَلَقَدْ ذَرَأْنَا لِجَهَنَّمَ كَثِيرًا مِّنَ الْجِنِّ وَالْإِنسِ ۖ لَهُمْ قُلُوبٌ لَّا يَفْقَهُونَ بِهَا وَلَهُمْ أَعْيُنٌ لَّا يُبْصِرُونَ بِهَا وَلَهُمْ آذَانٌ لَّا يَسْمَعُونَ بِهَا ۚ أُولَٰئِكَ كَالْأَنْعَامِ بَلْ هُمْ أَضَلُّ ۚ أُولَٰئِكَ هُمُ الْغَافِلُونَ
Maksudnya: “
Dan sesungguhnya Kami jadikan untuk neraka jahanam banyak dari jin dan manusia yang mempunyai hati (tetapi) tidak mahu memahami dengannya (ayat-ayat Allah), dan yang mempunyai mata (tetapi) tidak mahu melihat dengannya (bukti keesaan Allah) dan yang mempunyai telinga (tetapi) tidak mahu mendengar dengannya (ajaran dan nasihat); mereka itu seperti binatang ternak, bahkan mereka lebih sesat lagi; mereka itulah orang-orang yang lalai.
”
Surah al-A’raf (179)
Ibn Kathir berkata: Orang-orang yang sesat dan pengakhirannya sebagai penghuni neraka itu tidak sedikit pun memanfaatkan semua pancaindera yang telah dianugerahkan oleh Allah dan dalam menjadikannya sebagai wasilah atau alat untuk mendapatkan hidayah. Oleh kerana itu, mereka tidak dapat melihat dengan penglihatan mereka, tidak dapat mendengar dengan telinga mereka dan tidak dapat memahami dengan jantung hati mereka. (Lihat
Tafsir al-Quran al-’Azim,
3/341)
Berdasarkan nas di atas, golongan yang tidak mengambil prihatin untuk mengenal dan mentaati Allah SWT melalui pancainderanya dan hatinya, itulah golongan yang lalai. Menjawab persoalan di atas, untuk mengeluarkan dan meneglakkan kita daripada menjadi golongan
ghafilin
 kita hendaklah melazimi zikir waktu pagi dan petang dengan mengingati Allah SWT dengan sebanyak-banyaknya. Kerana denagn zikirlah dapat mengeluarkan manusia daripada sifat
ghafilin
atau orang-orang yang lalai.
Firman Allah SWT:
وَاذْكُر رَّبَّكَ فِي نَفْسِكَ تَضَرُّعًا وَخِيفَةً وَدُونَ الْجَهْرِ مِنَ الْقَوْلِ بِالْغُدُوِّ وَالْآصَالِ وَلَا تَكُن مِّنَ الْغَافِلِينَ
Maksudnya: “
Dan sebutlah serta ingatlah akan Tuhanmu dalam hatimu, dengan merendah diri serta dengan perasaan takut (melanggar perintahnya), dan dengan tidak pula menyaringkan suara, pada waktu pagi dan petang dan janganlah engkau menjadi dari orang-orang yang lalai.
”
Surah al-A’raf (205)
Ibn Qayyim dalam kitabnya
al-Wabil al-Sayyib
telah menyebut puluhan kelebihan zikir dan antaranya, selamat daripada sebarang bentuk kesulitan dalam hidup, dukacita, kelalaian dan hati yang sentiasa dekat kepada Allah SWT.
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 20 Julai 2023 bersamaan 1 Muharram 1445 H


#2329: Maksud Nabi Ibrahim Adalah Ummah

Soalan:
Assalamualaikum Dato’ Seri. Kenapa Nabi Ibrahim disebut sebagai ummah sedangkan dia hanya seorang?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
إِنَّ إِبْرَاهِيمَ كَانَ أُمَّةً قَانِتًا لِّلَّهِ حَنِيفًا وَلَمْ يَكُ مِنَ الْمُشْرِكِينَ
Maksudnya: “
Sesungguhnya Nabi Ibrahim adalah merupakan “satu umat” (walaupun Ia seorang diri); ia takat bulat-bulat kepada Allah, lagi berdiri teguh di atas dasar tauhid; dan ia tidak pernah menjadi dari orang-orang yang musyrik.
”
Surah al-Nahl (120)
Ibn Kathir berkata: Makna ‘أُمَّةً ’ adalah imam yang dijadikan teladan. Ibn Mas’ud berkata: “Makna ‘أُمَّةً ’ adalah orang yang mengajarkan kebaikan kepada manusia.” Ibn ‘Umar berkata: “Makna ‘أُمَّةً ’ adalah orang yang mengajarkan agama kepada manusia. Mujahid berkata: “Nabi Ibrahim adalah  ‘أُمَّةً ’ iaitu hanya dia yang beriman seorang diri, dan semua orang pada waktu itu kafir. (Lihat
Tafsir al-Quran al-’Azim,
4/270)
Ini bermakna siapa yang mengagungkan dan membesarkan Allah SWT dalam hatinya maka sudah tentu dia bersama Allah SWT walaupun dia seorang. Kerana inilah Allah SWT berfirman tentang sifat Ibrahim sebagai ummah.
Berdasarkan pengamatan kami, mereka yang mentaati perintah Allah SWT sekali pun sedikit mereka dapat bertembung dengan jumlah yang ramai. Kisah Nabi Allah Ibrahim sebagai contoh ketika bertembung dengan Namruz. Begitu juga, kisah Nabi Musa dan Harun ketika bertembung dengan Firaun. Inilah yang disebut sebagai kualiti seseorang itu bahkan mereka dianggap menyamai jumlah yang ramai.
Sejarah Islam mencatatkan bila mana panglima tentera Islam memohon bantuan tentera daripada Saidina Umar yang menjadi Khalifah ketika itu seramai 4,000 orang tetapi dihantar 4 orang seraya berkata, “Kamu mohon kepadaku 4,000 orang tetapi aku takdirkan setiap seorang dengan 1,000.”
Salah seorang daripadanya adalah al-Zubair ibn al-Awwam RA. Dengan kedatangan beliau ke perbatasan, dalam masa yang amat singkat dapat dikalahkan benteng pertahanan musuh.
Sebenarnya terlalu banyak kisah seumpama ini. Bahkan saya katakan sahabat-sahabat Nabi SAW mempunyai kualiti yang luar biasa berbanding dengan umat akhir zaman. Ketabahan, ketaqwaan, kesolehan, keimanan itulah yang meletakkan mereka sebagai
rijal.
Firman Allah SWT:
مِّنَ الْمُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ ۖ فَمِنْهُم مَّن قَضَىٰ نَحْبَهُ وَمِنْهُم مَّن يَنتَظِرُ ۖ وَمَا بَدَّلُوا تَبْدِيلًا
Maksudnya: “
Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikitpun.
”
Surah al-Ahzab (23)
Kami akhiri dengan doa:
اللَّهُمَّ إِنَّا نَعُوذُ بِكَ مِنَ الْهُمْ وَالْخَزَنِ ، وَنَعُوذُ بِكَ مِنَ الْعَجْزِ وَالْكَسَلِ ، وَنَعُوذُ بِكَ مِنَ الْجُبْنِ وَالْبُخْلِ ، وَنَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ
Maksudnya:
“Ya Allah, sesungguhnya kami berlindung kepada-Mu daripada kedukaan dan kesedihan. Kami berlindung kepada- Mu daripada sifat lemah dan malas. Kami berlindung kepada-Mu daripada bebanan hutang dan penindasan manusia.” Dan kami berlindung kepada-Mu daripada sifat pengecut dan kedekut.”
Bertarikh: 20 Julai 2023 bersamaan 1 Muharram 1445 H


#233 Menyusukan Anak Tidak Membatalkan Wuduk

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Adakah menyusukan anak membatalkan wuduk? Mohon percerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga baginda, para sahabat baginda serta orang-orang yang mengikuti jejak langkah baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 Wahai orang yang beriman, apabila kamu hendak mengerjakan solat (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian daripada kepala kamu, dan basuhlah kedua belah kaki kamu meliputi buku lali.
[1]
Al-Maraghi menyatakan bahawa makna ayat di atas adalah sekiranya seseorang itu hendak bangun bagi mendirikan solat — dan masih lagi dalam keadaan berhadas. Hal ini kerana seluruh kaum Muslimin menyatakan bahawa bersuci (yakni berwuduk dan mandi wajib) tidak diwajibkan ke atas orang yang ingin mengerjakan solat melainkan dia masih dalam keadaan berhadas.
[2]
Mukadimah
Wuduk berasal daripada perkataan
wadha’ah
 (وَضَاءَةٌ). Dari segi bahasa, ia bererti elok dan berseri. Sementara dari segi syarak pula ialah perbuatan menggunakan air pada anggota-anggota tertentu beserta dengan niat. Ia dinamakan demikian kerana perbuatan tersebut mengelokkan dan menyerikan anggota yang dibasuh dan dibersihkan.
[3]
Habib Hasan bin Ahmad al-Kaff menyebutkan bahawa rukun wuduk ada enam. Empat daripadanya adalah berdasarkan ayat al-Quran iaitu membasuh muka, membasuh kedua tangan, menyapu sebahagian kepala dan membasuh kedua kaki. Manakala dua rukun yang berbaki adalah berdasarkan sunnah iaitu niat dan tertib.
[4]
Perkara-perkara yang membatalkan wuduk
Di dalam
al-Fiqh al-Manhaji
[5]
 disebutkan bahawa perkara yang membatalkan wuduk ada lima, iaitu:
Keluar sesuatu daripada salah satu saluran qubul dan dubur kencing, tahi, darah, kentut dan lain-lain.
Tidur yang tidak tetap. Maksud ‘tetap’ di sini ialah duduk dalam keadaan punggung bertaup rapat dengan lantai manakala maksud tidak tetap pula ialah terdapat rongga di antara punggung dan lantai.
Hilang akal disebabkan sama ada mabuk, pitam, sakit atau gila.
Seseorang lelaki menyentuh isterinya atau perempuan lain tanpa berlapik dan perbuatan itu membatalkan wuduk kedua-duanya. Maksud perempuan lain ialah perempuan yang halal berkahwin.
Menyentuh kemaluan manusia, sama ada diri sendiri atau orang lain, sama ada qubul atau dubur dengan tapak tangan dan perut-perut jari tanpa berlapik.
Selain itu, dijelaskan juga bahawa segala sesuatu yang keluar dari saluran selain daripada saluran qubul dan dubur, jika ia bukan najis, maka tidak dianggap sebagai pembatal wuduk menurut kesepakatan para ulama.
[6]
Kesimpulannya
Berdasarkan kepada perbincangan dan perbahasan di atas,
kami menyimpulkan bahawa menyusukan anak tidak termasuk dalam perkara-perkara yang membatalkan wuduk.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 6 Januari 2022 bersamaan 3 Jamadil Akhir 1443H
[1]
 Surah al-Ma’idah: 6
[2]
 Lihat
Tafsir al-Maraghi
, 6/61.
[3]
 Lihat
al-Fiqh al-Manhaji
, 1/53.
[4]
 Lihat
al-Taqrirat al-Sadidah
, hlm. 82.
[5]
 Lihat
al-Fiqh al-Manhaji
, 1/62-63.
[6]
 Lihat
al-Mausu‘ah al-Fiqhiyyah al-Kuwaitiyyah
, 17/113.


#2330: Tetamu Membawa Pulang Makanan

Soalan:
Assalamualaikum Dato’ Seri. Jika kita hadiri undangan seperti majlis kenduri kahwin, bolehkah kita tapau dan bawa pulang sebahagian makanan yang dihidangkan itu?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَلَا تَأۡكُلُوٓاْ أَمۡوَٰلَكُم بَيۡنَكُم بِٱلۡبَٰطِلِ
Maksudnya:
“Dan janganlah kamu makan (atau mengambil) harta (orang-orang lain) di antara kamu dengan jalan yang salah.”
(Surah al-Baqarah: 188)
Syeikh Sayyid Tantawi menyatakan di dalam kitabnya: “
Ayat ini bermaksud Allah SWT menyeru orang Islam supaya tidak mengambil serta memakan harta saudaranya secara batil begitu juga penggunaannya akan menjerumus kepada kemaksiatan.
” (Lihat
Tafsir al-Wasit,
3/125)
Dalam hadith yang diriwayatkan daripada ‘Amr bin Yathribi al-Dhamri, bahawa Nabi SAW bersabda:
وَلَا يَحِلُّ لِامْرِئٍ مِنْ مَالِ أَخِيهِ إِلَّا مَا طَابَتْ بِهِ نَفْسُهُ
Maksudnya:
“Tidak halal harta seseorang saudaranya melainkan dengan keizinan daripada pemiliknya sendiri.”
Riwayat Ahmad (15488). Al-Hafiz Ibn Hajar menyatakan
 isnad
nya
jayyid
dalam
al-Dirayah
 (2/201)
Selain itu, terdapat satu kaedah sepertimana disebut oleh Syeikh Mustafa al-Zarqa’:
 لَا يَجُوزُ لِأَحَدٍ أَنْ يَتَصَرَّفَ فِي مِلْكِ الْغَيْرِ بِلَا إذْنِهِ
Maksudnya: “
Tidak boleh bagi seseorang itu menggunakan harta orang lain dengan tanpa izin.”
(Lihat
Syarh al-Qawa’id al-Fiqhiyyah,
hlm. 461; Lihat juga
al-Qawa’id al-Fiqhiyyah
 oleh Muhammad Mustafa al-Zuhaili, 1/551)
Berdasarkan hal ini, jelas bahawa Islam amat menitikberatkan perkara halal dan haram khususnya dalam hak pemilikan dalam usaha meraih keredhaan Allah SWT dalam kehidupan.
Berkenaan persoalan di atas, kami takrifkan dahulu maksud tapau. Menurut Kamus Dewan Edisi Keempat, tapau bermaksud perbuatan membungkus (makanan dan lain-lain) untuk dibawa pulang dan sebagainya.
Membawa Pulang Makanan yang Dihidang dalam Majlis Kenduri
Allah SWT berfirman:
 فَإِذَا طَعِمْتُمْ فَانتَشِرُوا
Maksudnya:
“Kemudian setelah kamu makan maka hendaklah masing-masing bersurai.”
(Surah al-Ahzab: 53)
Al-Qurtubi berkata: Dalam ayat ini, terdapat dalil bahawa tetamu itu memakan atas pemilikan tuan rumah, bukan atas pemilikan dirinya sendiri. Ini kerana Allah SWT berfirman: ‘فَإِذَا طَعِمْتُمْ فَانتَشِرُوا’, dan Allah SWT tidak menjadikannya lebih banyak daripada memakan, dan tidak menambah apa-apa lagi kepadanya melainkan hal itu (memakan), dan kekallah pemilikannya kepada asalnya. (Lihat
al-Jami’ li Ahkam al-Quran,
14/227)
Al-Sabuni berkata: Adakah makanan yang dihidangkan kepada tetamu atas dasar pemilikan atau keizinan? Ayat yang mulia, iaitu firman Allah SWT, ‘فَإِذَا طَعِمْتُمْ فَانتَشِرُوا’ menunjukkan bahawa makanan yang dihidangkan kepada tetamu bukanlah dalam erti kata pemilikan, sebaliknya ia dalam erti kata keharusan. Jika tetamu ingin membawa makanan itu bersamanya pulang ke rumahnya, maka dia tidak dibenarkan melakukan demikian. Ini kerana tuan rumah hanya membenarnya makan, tanpa memilikinya, atau mengambilnya, atau memberikannya kepada sesiapa sahaja. (Lihat
Tafsir Ayat al-Ahkam
,
2/253)
Para fuqaha’ turut membincangkan isu ini, antaranya Imam al-Nawawi dalam kitabnya
Raudhatu al-Talibin
berkata:
“Yang kedua, adakah tetamu memiliki apa yang dia makan? Dalam perkara ini terdapat dua pendapat. Al-Qaffal berkata bahawa dia tidak memilikinya, akan tetapi penghilangan dengan izin pemiliknya, dan pemiliknya boleh rujuk semula selama mana belum dimakan. Jumhur ulama menyatakan: Ya (dia memilikinya). Dengan apa dia memilikinya? Dalam hal ini, terdapat beberapa pendapat. Ada yang menyatakan, dengan meletakkannya di hadapan tetamu. Ada yang menyatakan dengan sebab ambilnya. Ada yang menyatakan dengan sebab meletakkannya di dalam mulut. Ada yang menyatakan dengan sebab menelan, maka nyata pemilikan kepadanya. Al-Mutawalli telah mendha’ifkan selain pendapat yang terakhir. Berdasarkan pendapat yang kuat, didasarkan kemungkinan rujuk kembali.
Aku katakan, pengarang al-Bayan menyatakan bahawa apabila kita berpendapat bahawa memilikinya dengan mengambil atau meletaknya di dalam mulut, maka apakah boleh bagi yang mengambilnya untuk mempersilakan makan kepada orang lain dan memanfaatkan makan tersebut selain demikian? Dalam hal ini, ada dua pendapat. Pendapat yang sahih dan pandangan jumhur adalah tidak boleh sepertimana tidak boleh meminjamkan benda yang dipinjam. Syeikh Abu Hamid dan al-Qadhi Abu al-Tayyib menyatakan bahawa boleh melakukan apa  sahaja, sama ada menjualnya, hibah dan selainnya, kerana makanan (yang dijamu) tersebut adalah miliknya. Ibn al-Sabbagh menyatakan bahawa, ini tidak datang atas asal keduanya. Wallahu a’lam.
Yang ketiga, tidak boleh bagi tetamu memanfaatkan pada makanan (yang dijamu) selain makan. Kerana itu, tidak boleh membawa bersamanya sesuatu pun daripadanya kecuali apabila mengambil sesuatu yang telah diketahui redha pemiliknya, dan berbeza yang demikian dengan ukuran yang diambil serta jenisnya, keadaan yang menjamu dan para undangan. Maka jika ragu berlakunya pada keadaan untuk bertolak ansur, maka pendapat yang sahih adalah haram dan tidak boleh bagi tetamu memberikan makanan untuk peminta-minta dan kucing.
(Lihat
Raudhah al-Talibin wa ‘Umdah al-Muftin
, 7/339)
Al-Malibari menyebut: “
Dalam kitab al-Anwar: Seandainya seseorang mengatakan, “Aku perbolehkan bagimu apa yang ada dalam rumahku atau buah anggur yang ada pada pohon anggurku, maka boleh baginya memakannya, tidak boleh menjualnya, membawa sertanya dan memberikan makan kepada orang lain.”
(Lihat
Fath al-Mu’in
, hlm. 394. Lihat juga
I’anatu al-Talibin
, 3/173;
al-Fatawa al-Kubra al-Fiqhiyyah,
 3/271;
Tuhfah al-Muhtaj
, 6/303;
Nihayah al-Muhtaj
, 5/413)
Ibrahim al-Bajuri menyebut: “
Dan tidak (boleh) digunakan makanan yang dihidangkan bagi seseorang selain memakannya. Ini kerana, makanan tersebut diizinkan untuk dimakan pada ‘uruf. Justeru, tidak boleh memberikan makanan tersebut untuk orang yang meminta-minta dan kucing, kecuali dengan izin pemiliknya atau diketahui redhanya.”
(Lihat
Hasyiyah al-Bajuri ‘ala Fath al-Qarib,
2/128; Lihat juga
Hasyiyah al-Bujairimi ‘ala Syarh al-Manhaj
, 3/434;
Hasyiyah al-Jamal ‘ala Syarh al-Manhaj,
 4/276)
Justeru, kami nyatakan bahawa jika telah mendapat keizinan daripada tuan rumah untuk membawa pulang makanan, maka hukumnya adalah harus dan dibolehkan. Namun, jika tuan rumah tidak mengizinkan, serta adat dan wujud
qarinah
menunjukkan bahawa perbuatan tersebut tidak dibolehkan, maka hukumnya adalah haram untuk membawa pulang makanan.
Begitu juga, isu uruf dan adat setempat boleh diambil kira. Ini berdasarkan kaedah:
الْعَادَةُ مُحَكَّمَةٌ
Maksudnya: “
Adat (yang tidak bercanggah dengan syara’) boleh menentukan hukum sesuatu perbuatan dan tindakan.
(Lihat
al-Asybah wa al-Naza’ir
oleh al-Suyuti, hlm. 89)
Dalam satu kaedah fiqhiyyah yang lain ada menyebut:
إِنَّمَا تُعْتَبَرُ الْعَادَةُ إِذَا اطَّرَدَتْ أَوْ غَلَبَتْ
Maksudnya: “
Sesungguhnya (sesuatu itu) diiktiraf sebagai adat (yang tidak bercanggah) apabila ianya berterusan dilakukan atau dilakukan oleh majoriti.”
(Lihat
al-Qawa’id al-Fiqhiyyah
oleh Syeikh Ali Ahmad al-Nadwi, hlm. 65)
Akhir kalam, marilah sama-sama kita berdoa semoga kita dikurniakan kebaikan hidup di dunia dan akhirat:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 20 Julai 2023 bersamaan 1 Muharram 1445 H


#2331: Sengaja Tidak Hadir Undangan Majlis Kahwin

Soalan:
Assalamualaikum Dato’ Seri. Apa hukum jika saya sengaja tidak hadiri undangan majlis perkahwinan yang dijemput? Saya fikir, jika saya tak hadir, ia tidak merugikan sesiapa pun, bahkan ia lebih menjimatkan majlis.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menjawab persoalan di atas, majoriti para ulama menyebut bahawa hukum memenuhi undangan majlis perkahwinan adalah wajib. Hal ini berdasarkan hadith daripada Ibn ‘Umar R.Anhuma, bahawa Rasulullah SAW bersabda:
إِذَا دُعِيَ أَحَدُكُمْ إِلَى الْوَلِيمَةِ فَلْيَأْتِهَا
Maksudnya: “
Jika salah seorang kamu dijemput ke majlis perkahwinan (walimah), maka hadirlah ia
.”
Riwayat Muslim (1053)
Hukum wajib tersebut diambil daripada perkataan Nabi SAW فَلْيَأْتِهَا yang merupakan kata perintah yang membawa hukum wajib secara asasnya di sisi kaedah fiqh.
Imam al-Nawawi menjelaskan: “Pandangan yang paling sahih dalam mazhab kami, bahawa hukum hadir ke majlis kenduri perkahwinan adalah fardhu ‘ain bagi mereka yang dijemput. Namun, kewajiban tersebut boleh gugur dengan beberapa sebab keuzuran seperti jika ada syubhah (keraguan) pada makanan, atau adanya kemungkaran dalam majlis tersebut. Begitu juga, jika majlis perkahwinan tersebut hanya mengkhususkan orang-orang yang kaya sahaja untuk hadir.
 (Lihat
Syarh al-Nawawi ‘ala Sahih Muslim,
9/570)
Imam al-Nawawi turut menyebut: “Al-Qadhi telah menukilkan kesepakatan para ulama dalam menyatakan wajibnya menyahut (menghadiri) jemputan
walimah al-‘urs
 (majlis perkahwinan).” (Lihat
Syarh al-Nawawi ‘ala Sahih Muslim,
9/570)
Begitu juga berdalilkan sebuah hadis yang diriwayatkan oleh Abu Hurairah R.A bahawa Rasulullah SAW bersabda:
وَمَنْ لَمْ يُجِبِ الدَّعْوَةَ فَقَدْ عَصَى اللَّهَ وَرَسُولَهُ
Maksudnya: “
Dan sesiapa yang tidak menyahut jemputan (dengan menghadirinya), sesungguhnya dia telah menderhakai Allah dan Rasul-Nya
.”
Riwayat Muslim (1432)
Hal ini membawa maksud tidak menghadiri jemputan majlis perkahwinan dianggap sebagai suatu maksiat kepada Allah SWT, dan tidaklah perbuatan itu dianggap maksiat melainkan pada meninggalkan yang wajib.
Manakala mazhab Hanafi dan juga satu pandangan dalam mazhab Syafie dan Maliki mengatakan bahawa hukum menghadiri walimah ialah sunat. Selain itu, terdapat juga pendapat lain dalam mazhab Hanbali dan Syafie yang mengatakan ia fardhu kifayah dan memadai jika dihadiri oleh sebahagian daripada masyarakat. (Lihat

al-Mausu’ah al-Fiqhiyyah al-Kuwaitiyyah,
 45/235-236).
Merujuk kepada persoalan di atas, kami nyatakan bahawa, sekiranya tidak terdapat sebarang keuzuran, maka wajib bagi seseorang untuk memenuhi undangan perkahwinan yang dijemput.
Walaupun begitu, jika terdapat keuzuran atau janji yang sudah dirancang sebelumnya, atau tersangat jauh, atau membabitkan kos yang tinggi, atau menyebabkan terabainya tugas yang telah ditaklifkan, maka kami berpendapat alangkah baiknya beliau mewakilkan, atau memberi hadiah sebagai tanda ingatan. Yang paling penting, jangan sekali-kali putuskan silaturrahim dan mohonlah izin dengan penuh adab.
Akhir kalam, marilah sama-sama kita melazimi doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 20 Julai 2023 bersamaan 1 Muharram 1445 H


#2332: Doa untuk Ibu Bapa

Soalan:
Assalamualaikum Dato’ Seri. Apakah doa yang sesuai dibaca untuk kedua ibu bapa, yang boleh saya amalkan? Sama ada yang telah meninggal dunia, atau masih hidup? Mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, sebahagian doa tersebut ada disebutkan di dalam beberapa ayat di dalam al-Quran berkaitan kepada kedua ibubapa, antaranya:
 رَبَّنَا اغْفِرْ لِي وَلِوَالِدَيَّ وَلِلْمُؤْمِنِينَ يَوْمَ يَقُومُ الْحِسَابُ
Maksudnya
: “Wahai Tuhan kami! Berilah ampun bagiku dan bagi kedua ibu bapaku serta bagi orang-orang yang beriman, pada masa berlakunya hitungan amal dan pembalasan.”
(Surah

Ibrahim: 41)
Dalam ayat yang lain, disebut:
رَّبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِنًا وَلِلْمُؤْمِنِينَ وَالْمُؤْمِنَاتِ وَلَا تَزِدِ الظَّالِمِينَ إِلَّا تَبَارًا
Maksudnya
: “Wahai Tuhanku! Ampunkanlah bagiku dan bagi kedua ibu bapaku, serta bagi sesiapa yang masuk ke rumahku dalam keadaan beriman dan (ampunkanlah) bagi sekalian orang-orang yang beriman, lelaki dan perempuan (pada setiap zaman) dan janganlah Engkau tambahi orang-orang yang zalim melainkan kebinasaan.”
(Surah Nuh: 28)
Dalam ayat lain, disebut:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan Rahmat-Mu.”
Surah al-Hasyr (10)
Dalam ayat yang lain, disebut:
وَقُل رَّبِّ ارْحَمْهُمَا كَمَا رَبَّيَانِي صَغِيرًا
Maksudnya
: “Katakanlah: Wahai Tuhanku! Cucurilah rahmat kepada mereka berdua sebagaimana mereka telah mencurahkan kasih sayangnya dengan memelihara dan mendidikku semasa kecil.”
(Surah al-Isra’: 24)
Ayat-ayat al-Quran di atas adalah yang menceritakan berkaitan lafaz doa kepada kedua ibu bapa. Akan tetapi, ia disebutkan di dalam bentuk
mufrad
 (tunggal iaitu untuk seorang).
Antara lafaz doa yang boleh dibaca adalah berbeza mengikut siapa yang ingin didoakan. Sekiranya seseorang itu hanya ingin mendoakan kepada dirinya dan kedua ibubapanya sahaja boleh membaca dengan lafaz ini:
اَللَّهُمَّ اغْفِرْلِيْ ذُنُوْبِيْ وَلِوَالِدِيَّ وَارْحَمْهُمَا كَمَا رَبَّيَانِيْ صِغِيْرًا
Maksudnya: “Ya Allah! ampunilah dosaku dan dosa kedua orang tuaku dan kasihilah mereka sebagaimana mereka mengasihiku sejak kecil.”
Adapun, sekiranya seseorang itu ingin mendoakan kepada ramai dan kedua ibubapa mereka boleh berdoa dengan lafaz ini:
اَللَّهُمَّ اغْفِرْلَنَا ذُنُوْبَنَا وَلِوَالِدَيْنَا وَارْحَمْهُمَا كَمَا رَبَّيَانَا صِغَارًا
Maksudnya: “Ya Allah! ampunilah dosa kami dan dosa kedua orang tua kami dan kasihilah mereka sebagaimana mereka mengasihi kami sejak kecil.”
Selain itu, lafaz yang ketiga ini sama seperti lafaz yang kedua iaitu mendoakan untuk ramai. Tetapi bezanya adalah pada lafaz “وَلِوَالِدِيْنَا” dibaca dengan baris bawah dan bukannya dengan baris atas “وَلِوَالِدَيْنَا” sepertimana di dalam lafaz yang kedua. Tambahan pula, lafaz yang ketiga ini (dibaca dengan baris bawah) bukan hanya terhad kepada ibubapa, bahkan ia termasuk datuk, nenek dan ke atas. Lafaz tersebut adalah:
اَللَّهُمَّ اغْفِرْلَنَا ذُنُوْبَنَا وَلِوَالِدِيْنَا وَارْحَمْهُمْ كَمَا رَبَّوْنَا صِغَارًا
Maksudnya: “Ya Allah! ampunilah dosa kami dan dosa kedua orang tua kami dan kasihilah mereka sebagaimana mereka mengasihi kami sejak kecil.”
Selain daripada doa, sedekahlah bagi pihak ibu bapa atau sertakan wakaf bagi pihaknya kerana ia juga di antara amalan soleh, antaranya seperti sedekah dalam pembinaan masjid walaupun jumlahnya kecil seperti 10, 50 atau 100 ringgit sekalipun. Begitu juga wakafkan al-Quran atau mashaf kepada masjid dan surau bagi pihak ibu bapa. Pastikan jika ibu bapa ada meninggalkan puasa, maka puasalah untuknya sebagai qadha’ atau ganti mengikut pendapat yang terpilih di sisi Imam al-Nawawi.
Semoga Allah SWT menempatkan kedua ibu bapa kita bersama golongan orang-orang yang mendapat naungan rahmat daripada Allah SWT. Amin.
Bertarikh: 20 Julai 2023 bersamaan 1 Muharram 1445 H


#2333: Makna Ma’unah

Soalan:
Assalamualaikum Dato’ Seri. Boleh terangkan kepada kami apakah itu sebenarnya ma’unah dalam ilmu tauhid?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam
Lisan al-’Arab,
perkataan
ma’unah
(مَعُونَة) berasal daripada perkataan
‘awana
(عَوَنَ)
,
di mana masdarnya adalah
al-’aun
(العَوْن) dan
mu’awanah
(مُعَاوَنَة) dan juga
ma’unah
(مَعُونَة)
.
Perkataan tersebut biasa dikiaskan dengan erti pertolongan dan bantuan.
Menurut pengarang Kamus al-Marbawi, Muhammad Idris Abdul Rauf al-Marbawi, perkataan Ma’unah (مَعُونَة) adalah daripada bahasa Arab. Kata dasarnya adalah `Awana (عَوَنَ) sementara Ma’unah (مَعُونَة) adalah kata terbitan (
masdar
) dan ia bermaksud pertolongan.
Al-Tahanawi menyebut:
“Al-Ma’unah
(المَعُونَة)
pada Syarak ialah perkara yang mencarik adat, yang dizahirkan melalui tangan orang awam yang beriman.”
(Lihat
Kassyaf Istilahat al-Funun,
hlm. 1573)
Ma’unah (المَعُونَة) adalah kemampuan luar biasa yang diberikan Allah kepada seorang mukmin untuk mengatasi suatu kesulitan. Ma’unah terjadi pada orang biasa berkat pertolongan Allah.
Secara ringkasnya, maunah ialah perkara luar biasa yang Allah kurniakan kepada orang mukmin awam yang soleh, yang apabila ditimpa sesuatu musibah atau hal ke atas dirinya, mereka terus melipat gandakan pergantungan dan keimanan kepada Allah serta memantapkanya melalui berbagai-bagai wirid, dan doa serta amalan-amalan sunat yang lain.
Dalam menceritakan kisah Maryam, Allah SWT berfirman:
فَحَمَلَتْهُ فَانتَبَذَتْ بِهِ مَكَانًا قَصِيًّا ﴿٢٢﴾ فَأَجَاءَهَا الْمَخَاضُ إِلَىٰ جِذْعِ النَّخْلَةِ قَالَتْ يَا لَيْتَنِي مِتُّ قَبْلَ هَٰذَا وَكُنتُ نَسْيًا مَّنسِيًّا ﴿٢٣﴾ فَنَادَاهَا مِن تَحْتِهَا أَلَّا تَحْزَنِي قَدْ جَعَلَ رَبُّكِ تَحْتَكِ سَرِيًّا ﴿٢٤﴾ وَهُزِّي إِلَيْكِ بِجِذْعِ النَّخْلَةِ تُسَاقِطْ عَلَيْكِ رُطَبًا جَنِيًّا ﴿٢٥﴾ فَكُلِي وَاشْرَبِي وَقَرِّي عَيْنًا ۖ فَإِمَّا تَرَيِنَّ مِنَ الْبَشَرِ أَحَدًا فَقُولِي إِنِّي نَذَرْتُ لِلرَّحْمَٰنِ صَوْمًا فَلَنْ أُكَلِّمَ الْيَوْمَ إِنسِيًّا
Maksudnya:
Maka Maryam hamilah mengandungnya, lalu ia memencilkan diri dengan kandungannya itu ke sebuah tempat yang jauh. (Ketika ia hendak bersalin) maka sakit beranak itu memaksanya (pergi bersandar) ke pangkal sebatang pohon tamar (kurma); ia berkata alangkah baiknya kalau aku mati sebelum ini dan menjadilah aku sesuatu yang dilupakan orang dan tidak dikenang-kenang! Lalu ia diseru dari sebelah bawahnya:” Janganlah engkau berdukacita (wahai Maryam), sesungguhnya Tuhanmu telah menjadikan di bawahmu sebatang anak sungai. Dan gegarlah ke arahmu batang pohon tamar itu, supaya gugur kepadamu buah tamar yang masak. “Maka makanlah dan minumlah serta bertenanglah hati dari segala yang merunsingkan. Kemudian kalau engkau melihat seseorang manusia, maka katakanlah: Sesungguhnya aku bernazar diam membisu kerana (Allah) Ar-Rahman; (setelah aku menyatakan yang demikian) maka aku tidak akan berkata-kata kepada sesiapapun dari kalangan manusia pada hari ini.”
(Surah Maryam: 22-26)
Al-Tabari berkata: Firman Allah, ‘وَهُزِّي إِلَيْكِ بِجِذْعِ النَّخْلَةِ تُسَاقِطْ عَلَيْكِ رُطَبًا جَنِيًّا’, ertinya goyanglah pangkal pohon kurma itu kepadamu, nescaya ia akan menggugurkan buah kurma yang masak kepadamu, lalu makanlah ia dan minumlah dari air ini dan bergembiralah dengan anakmu ini.
Berkenaan firman Allah,  ‘وَهُزِّي إِلَيْكِ بِجِذْعِ النَّخْلَةِ ’, disebutkan bahawa pangkal pohon kurma ini adalah kering, dan Allah memerintahkannya agar menggerak-gerakkannya, dan waktu itu adalah musim dingin.
Firman Allah, ‘فَكُلِي وَاشْرَبِي وَقَرِّي عَيْنًا’, yakni makanlah dari kurma yang berguguran atasmu, minumlah dari air sungai yang mengalir di bawahmu, jangan takut lapar dan dahaga, bergembiralah dengan kelahiran anakmu, dan janganlah engkau bersedih. (Lihat
Jami’ al-Bayan,
17/525)
Sejarah membuktikan terlalu banyak maunah daripada Allah SWT kepada hamba-hamba-Nya yang soleh apabila mereka menghadapi ujian dan tribulasi dalam hidup. Allah SWT selamat dan lepaskannya dari bencana dan ujian tersebut dengan asbab kesolehannya.
Kisah tiga orang pemuda yang musafir dan masuk dalam gua dengan sebab ribut yang kuat di padang pasir, yang akhirnya sebuah batu besar jatuh menghempap di pintu gua sehingga mereka tidak dapat untuk keluar kecuali bertawassul dengan amalan soleh masing-masing. Kemudian datangnya maunah dan pertolongan daripada Allah SWT.
Sebagai seorang Islam, kita hendaklah mengabdikan diri kepada Allah dan berdoa kepada-Nya sebagaimana Allah SWT ajar kita menyebut:
 إِيَّاكَ نَعْبُدُ وَإِيَّاكَ نَسْتَعِينُ
Maksudnya: “
Engkaulah sahaja (Ya Allah) Yang Kami sembah, dan kepada Engkaulah sahaja kami memohon pertolongan.”
(Surah al-Fatihah: 5)
Akhir kalam, marilah sama-sama kita berdoa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya: “
Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 20 Julai 2023 bersamaan 1 Muharram 1445 H


#2334: Fatwa Mestilah yang Benar

Soalan:
Assalamualaikum Dato’ Seri. Kadang-kadang saya tengok dalam Youtube banyak pendapat dari ulama dan mufti serta imam yang masing-masing mempunyai pendapat yang pelbagai. Sebenarnya hakikat kefatwaan ini bagaimana caranya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
يَسْتَفْتُونَكَ قُلِ اللَّهُ يُفْتِيكُمْ فِي الْكَلَالَةِ
Maksudnya:
Mereka (orang-orang Islam umatmu) meminta fatwa kepadamu (Wahai Muhammad mengenai masalah Kalaalah). Katakanlah: “Allah memberi fatwa kepada kamu di dalam perkara Kalaalah itu,
(Surah al-Nisa’: 176)
Ibn al-Qayyim berkata: Yang pertama memegang jawatan yang mulia ini dalam kefatwaan ialah Sayyidul Mursalin dan Imam al-Muttaqin Rasulullah SAW, hamba dan Rasul-Nya, pemegang amanah wahyunya, dutanya antara Allah dan hamba-hamba-Nya. Maka fatwanya daripada Allah dengan wahyunya yang nyata sebagaimana firman Allah:
 قُلْ مَا أَسْأَلُكُمْ عَلَيْهِ مِنْ أَجْرٍ وَمَا أَنَا مِنَ الْمُتَكَلِّفِينَ
Maksudnya:
Katakanlah (wahai Muhammad): ” Aku tidak meminta kepada kamu sebarang bayaran kerana menyampaikan ajaran Al-Quran ini, dan bukanlah aku dari orang-orang yang mengada-ngada “.
(Surah Sad: 86)
Justeru, jadilah fatwa Rasulullah SAW bersifat
 jawami’ al-ahkam
 yang mengandungi keseluruhan yang wajib kita ikut ber
tahkim
dan berhukum dengannya, kedudukannya kedua selepas kitab Allah dan tidak ada seorang pun di kalangan orang Islam yang boleh berpaling daripadanya. (Lihat
I’lam al-Muwaqqi’in ‘an Rabb al-’Alamin,
1/11)
Seperti yang kita maklum, fatwa atau hukum yang diputuskan oleh seseorang imam atau mujtahid hendaklah berasaskan kebenaran yang disandarkan kepada al-Quran, hadis, ijma’ dan juga qiyas. Mungkin boleh menggunakan beberapa sumber-sumber yang lain seperti
qaulus sahabi
,
masalih mursalah
,
istihsan
dan lain-lain.
Dalam menjawab persoalan di atas, saya nukilkan pendapat al-Qadhi al-Baji yang berkata: Tidak halal bagi seseorang memberi fatwa pada agama Allah SWT kecuali dengan sebenarnya, yang dia iktiqad dan yakin bahawa itulah yang benar. Ini kerana mufti mengkhabarkan daripada Allah pada hukumnya. Bagaimana mungkin dia khabarkan tentangnya kecuali dengan apa yang dia yakin dan iktiqad bahawa itu adalah hukumnya atau kewajiban yang ditetapkan. (Lihat
al-Muwafaqat,
4/140)
Tidak sayugia seseorang ulama atau mufti memberi fatwa dengan pendapat yang
marjuh
pada pandangannya. Inilah yang dinukilkan secara ijmak oleh Ibn Qudamah dan al-Baji. (Lihat
al-Mausu’ah al-Fiqhiyyah,
32/32)
Kerana itulah kita dapati seperti Ibn Solah dan diikuti oleh Imam al-Nawawi berkata: Tidak sayugia bagi mufti dan yang beramal pada satu masalah yang mempunyai dua pendapay untuk dia beramal mengikut kehendaknya mengikut kajian dan penelitian yang sebenar. Sebaliknya hendaklah dia beramal dengan yang paling arjah atau rajih antara kedua-duanya. (Lihat
Adab al-Mufti wa al-Mustafti
oleh Ibn Solah, 165-166 dan juga
Adab al-Fatwa wa al-Mufti
oleh Imam al-Nawawi, hlm. 79. Begitu juga
al-Mausu’ah al-Fiqhiyyah,
32/32)
Akhir kalam, marilah sama-sama kita berdoa dan munajat agar Allah menunjukkan kepada kita jalan yang benar itu sebagai kebenaran:
اللَّهُمَّ أَرِنَا الْحَقَّ حَقًّا، وَارْزُقْنَا اتِّبَاعَهُ، وَأَرِنَا الْبَاطِلَ بَاطِلًا، وَارْزُقْنَا اجْتنِاَبَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya: “Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa. (Lihat
Mazahib Ahl al-Sunnah
 oleh Ibn Syahin, no. 38, hlm 40;
Tafsir Ibn Kathir,
 3/75)
Bertarikh: 20 Julai 2023 bersamaan 1 Muharram 1445 H


#2335: Tugas Rasulullah SAW

Soalan:
Assalamualaikum Dato’ Seri. Benarkah Rasulullah SAW juga dianggap sebagai pendakwah, sebagai mufti atau sebagai hakim?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Berdasarkan pengamatan kami, Rasulullah SAW adalah Rasul yang diutuskan oleh Allah untuk menyampaikan dakwah dan diikuti oleh manusia sama ada perintah-Nya mahupun akhlaknya bahkan sirahnya ditekuni untuk diamalkan dan diiktibar, begitu juga kehidupannya. Benarlah firman Allah SWT:
لَّقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ
Maksudnya:
“Demi sesungguhnya, adalah bagi kamu pada diri Rasulullah itu contoh ikutan yang baik.”
(Surah al-Ahzab: 21)
Ayat di atas menunjukkan bahawa sesungguhnya telah ada bagi kamu (wahai orang-orang yang beriman) pada perkataan-perkataan Nabi SAW, perbuatan-perbuatannya, dan keadaan-keadaannya contoh teladan yang baik, agar kamu semua dapat mengikutinya. Maka, berpeganglah dengan sunnahnya kerana sesungguhnya ia dipegang dan diikuti oleh orang-orang yang mengharapkan (keredhaan) Allah dan (balasan baik) hari akhirat. Begitu juga, perbanyakkanlah mengingati Allah dan memohon keampunan daripada-Nya, serta bersyukur kepada-Nya dalam setiap keadaan. (Lihat
al-Tafsir al-Muyassar
, hlm. 420)
Menjawab persoalan di atas, kami katakan bahawa di antara tugas Rasul itu adalah sepertimana yang anda sebut. Al-Imam al-Sarkhasi ketika mentafsirkan firman Allah:
لِتُبَيِّنَ لِلنَّاسِ مَا نُزِّلَ إِلَيْهِمْ
Maksudnya: “
Supaya engkau menerangkan kepada umat manusia akan apa yang telah diturunkan kepada mereka.”
(Surah al-Nahl: 44)
Katanya, adalah Rasulullah SAW diperintahkan untuk menerangkan kepada manusia dan sesungguhnya kami mengetahui bahawa Rasulullah SAW menerangkan semuanya. (Lihat
Usul al-Sarkhasi,
2/27)
Rasulullah SAW juga adalah qadhi yang memutuskan pertelingkahan antara sesama Muslim dan menghukum. Hal ini terdapat dalam hadith yang sahih riwayat al-Bukhari (2680). Saat yang sama, Rasulullah SAW melaksanakan pelbagai tugas yang lain.
Al-Qarafi telah bersependapat dengan al-Sarkhasi kecuali dia membezakan antara tugasan yang diwakilkan kepada Nabi SAW seraya berkata:
“Sesungguhnya Nabi SAW melaksanakan dakwah, fatwa, qadha’ dan imamah, serta terdapat perbezaan antara empat bidang tugas tersebut dari segi takrifnya.”
 (Lihat
al-Ahkam fi Tamyiz al-Fatawa ‘an al-Ahkam

wa Tasarrufat al-Qadhi wa al-Imam,
hlm. 86-87)
Bertarikh: 20 Julai 2023 bersamaan 1 Muharram 1445 H


#2336: Tafsir ‘أَعُوذُ بِكَلِمَاتِ اللهِ التَّامَّاتِ’

Soalan:
Assalamualaikum Dato’ Seri. Saya ada dengar, kadang-kadang tuan imam di masjid saya membaca doa ‘أَعُوذُ بِكَلِمَاتِ اللهِ التَّامَّاتِ’. Boleh ustaz terangkan faedah dan fadilatnya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Doa tersebut adalah:
أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ
Maksudnya: “
Aku berlindung dengan kalimah Allah yang sempurna daripada segala keburukan yang Dia ciptakan.”
Riwayat Muslim (2709), Abu Daud (3899), al-Tirmizi (3604), al-Nasa’ie dalam
al-Sunan al-Kubra
 (10421), Ibn Majah (3518) dan Ahmad (7898)
Doa ini berdasarkan beberapa buah hadith. Antaranya, dalam satu riwayat menyebut bahawa sesiapa yang mengamalkannya, maka dia akan diberi keselamatan sepanjang berada di sesuatu tempat itu. Diriwayatkan daripada Khaulah binti Hakim al-Sulamiyyah R.Anha, beliau mendengar Rasulullah SAW bersabda:
مَنْ نَزَلَ مَنْزِلاً ثُمَّ قَالَ : أَعُوذُ بِكَلِمَاتِ اللَّهِ التَّامَّاتِ مِنْ شَرِّ مَا خَلَقَ ، لَمْ يَضُرُّهُ شَىْءٌ حَتَّى يَرْتَحِلَ مِنْ مَنْزِلِهِ ذَلِكَ
Maksudnya:
“Barangsiapa yang singgah pada suatu tempat, kemudian mengucapkan:
  أَعُوْذُ بِكَلِمَاتِ اللهِ التَّامَّاتِ مِنْ شَرِّ ماَ خَلَقْ
(Aku berlindung dengan kalimah Allah yang sempurna daripada segala keburukan yang Allah SWT cipta), segala sesuatu tidak akan memberi mudarat padanya, sehinggalah dia meninggalkan tempat tersebut.
Riwayat Muslim (7053)
Imam al-Nawawi berkata: “Ungkapan Rasulullah SAW “أَعُوْذُ بِكَلِمَاتِ اللهِ التَّامَّاتِ” (Aku

berlindung dengan kalimah Allah yang sempurna), bermaksud kalimat yang tidak mengandungi kekurangan atau cela, atau maksudnya yang bermanfaat dan menyembuhkan, atau makna lain yang dimaksudkan dengan kalimat di sini adalah al-Quran. Wallahu a’lam. (Lihat
al-Minhaj Syarh Sahih Muslim
, 17/31)
Di dalam
Syarah Hisn al-Muslim
, dikatakan maksud kalimah Allah yang sempurna itu adalah nama-nama Allah yang mana tidak ada padanya kekurangan. (Lihat
Syarh Hisn al-Muslim
, hlm. 154)
Abu al-‘Abbas al-Qurtubi menyebut: “Ungkapan Nabi SAW ” لَمْ يَضُرُّهُ شَىْءٌ حَتَّى يَرْتَحِلَ مِنْ مَنْزِلِهِ ذَلِكَ”
(tidak akan dimudaratkannya oleh sesuatu, sehinggalah dia meninggalkan tempat tersebut)
, ini adalah khabar yang sahih, perkataan yang benar berlandaskan dalil dan pengalaman. Ini kerana sejak mendengarnya, sungguh aku selalu mengamalkannya dan aku tidak pernah tertimpa marabahaya sehinggalah aku meninggalkannya, lalu aku disengat kala jengking pada suatu malam. Kemudian aku merenung, ternyata aku lupa berlindung (kepada Allah) dengan kalimat-kalimat tersebut.” (Lihat
al-Mufhim li ma asykala min Talkhis Syarh Sahih Muslim
, 4/1527)
Manakala dalam hadith lain, yang diriwayatkan daripada Suhail bin Abu Soleh, daripada bapanya, daripada Abu Hurairah R.A, Nabi SAW bersabda:
مَنْ قَالَ حِينَ يُمْسِي ثَلاَثَ مَرَّاتٍ : أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ ، لَمْ يَضُرَّهُ حُمَةٌ تِلْكَ اللَّيْلَةَ
Maksudnya:
“Sesiapa yang mengucapkan pada waktu petang tiga kali:
أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ
(“Aku berlindung dengan kalimah Allah yang sempurna daripada segala keburukan yang Allah SWT cipta”), tidak akan terkena sengatan binatang berbisa pada malam itu.”
Riwayat al-Tirmizi (3604)
Suhail (perawi hadith ini) berkata: “Keluarga kami mempelajarinya dan  mengucapkannya pada setiap malam, hingga tiba suatu hari seorang anak perempuan kami disengat oleh seekor binatang, namun dia tidak merasa sakit sedikit pun.” (Lihat
Sunan al-Tirmizi
, 5/475)
Dalam hadith lain, sepertimana yang diriwayatkan oleh Abu Hurairah R.A, beliau berkata:
جَاءَ رَجُلٌ إِلَى النَّبِيِّ صَلَّى اللهُ عَلَيْهِ وَسَلَّمَ فَقَالَ: يَا رَسُولَ اللهِ مَا لَقِيتُ مِنْ عَقْرَبٍ لَدَغَتْنِي الْبَارِحَةَ، قَالَ: أَمَا لَوْ قُلْتَ، حِينَ أَمْسَيْتَ: أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ، لَمْ تَضُرَّكَ
Maksudnya:
“
Telah datang seorang lelaki kepada Nabi SAW lalu berkata: Wahai Rasulullah, ketika aku sedang tidur, ada seekor kala jengking datang menyengatku. Maka Nabi SAW bersabda: Jika kamu membaca ketika waktu petang (malam
) itu:
 َاعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ
(Aku berlindung dengan kalimah Allah yang sempurna daripada segala keburukan yang Allah SWT cipta), nescaya tidak akan berlaku perkara yang memudaratkan kamu.”
Riwayat Muslim (2709)
Bertarikh: 20 Julai 2023 bersamaan 1 Muharram 1445 H


#2337: Manhaj Imam al-Auza’i

Soalan:
Assalamualaikum Dato’ Seri. Saya ada dengar nama Imam al-Auza’i. Bagaimana pendapat ulama tentangnya serta pandangannya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan sedikit pengenalan Imam al-Auza’i:
Nama beliau adalah Abdul Rahman bin Amr bin Yahya Al-Auza’i. Beliau dikenal dengan nama gelarannya, Al-Auza’i, nisbah ke daerah Al-Auza’, salah satu wilayah di Damsyik (sekarang berada dalam Lubnan). Beliau dilahirkan pada tahun 88 H dan mengalami masa kanak-kanak dalam keadaan yatim. Namun, sejak kecil, beliau sentiasa berusaha memperbaiki diri. Sebagaimana ulama-ulama terkemuka lain, beliau melakukan perjalanan menuju Yamamah dan Basrah  dalam usaha perjalanan beliau menuntut ilmu.
Selama hidupnya, Imam Al-Auza’i lebih banyak menggunakan masa untuk berdakwah dan mengajarkan ilmu. Abu Zur’ah mengatakan, “Pekerjaan beliau adalah menulis dan membuat risalah. Risalah-risalah beliau sangat menyentuh hati.” Walid bin Mazid mengatakan, “Saya belum pernah melihat beliau tertawa terbahak-bahak. Apabila beliau menyampaikan kajian yang mengingatkan akhirat, hampir tidak dijumpai hati yang tidak menangis.” Beliau juga mengatakan, “Saya belum pernah melihat orang yang lebih rajin beribadah melebihi Imam Al-Auza’i.”
Al-Haql mengatakan, “Al-Auza’i telah menjawab dan menjelaskan 70,000 permasalahan.” Sementara, Al-Kharibi mengatakan, “Al-Auza’i adalah manusia terbaik pada zamannya. Beliau layak untuk mendapat jawatan khilafah.” Bisyr bin Mundzir mengatakan, “Saya melihat Al-Auza’i seperti orang buta, kerana kekhusyukannya.” Disebutkan bahawa beliau menghidupkan malamnya dengan solat dan membaca Al-Quran sambil menangis.
Beliau sangat dimuliakan oleh Khalifah Al-Mansur. Khalifah amat cakna dalam mengambil nasihat-nasihat Al-Auza’i. Sampai akhirnya, beliau pernah ditawarkan untuk menjadi hakim oleh Khalifah, namun beliau menolaknya. Di akhir hayatnya, beliau berangkat ke Beirut dan melaksanakan tugas
ribath
(menjaga daerah perbatasan) dan meninggal dunia di sana. Warisan yang beliau tinggalkan ketika beliau wafat hanya enam dinar, dan itu merupakan sisa daripada sedekah yang dia berikan. Semoga Allah SWT merahmati Imam Al-Auza’i. (Lihat
 Tazkirah al-Huffaz
oleh al-Zahabi, no. 177)
Di sini, jelas menunjukkan Imam al-Auza’i mempunyai kelebihan yang banyak, thiqah, thabat, alim, faqih dan ulama Rabbani yang masyhur pada zamannya. Kami nukilkan di sini beberapa pandangan ulama terhadapnya:
Muhammad bin Sa’ad berkata: Adalah Imam al-Auza’i seorang yang thiqah, dipercayai, mempunyai kelebihan, banyak menghafaz hadith, ahli ilmu, feqah, dan seroang yang boleh dibuat hujah. (Lihat
al-Tabaqat o
leh Ibn al-Sa’d, 7/488)
Imam Nawawi berkata: Ijmak para ulama’ atas imamah al-Auza’i, kemuliaan dan tinggi martabatnya serta kesempurnaan kelebihannya. Pendapat salaf amat banyak lagi masyhur dan terang menceritakan tentang waraknya ,zuhud, ibadat dan melaksanakan kebenaran di samping banyak hadis dan lebatnya ilmu feqahnya. Pun begitu, beliau amat kuat berpegang dengan sunnah, seorang yang mempunyai lisan yang fasih, para ulama pada zamannya amat memuliakannya dan iktiraf dengan martabatnya. (Lihat
Tahzib al-Asma wa al-Lughat,
1/1/299)
Sekalipun beliau mempunyai kelebihan, beliau juga sentiasa berada di hadapan di medan perbatasan perang sebagai salah seorang ahli ribat untuk mengawal sempadan islam sehingga dia sanggup meninggalkan tempat kediamannya di damsyik menuju ke beirut sehinggalah beliau meninggal dunia. (Lihat
al-Bidayah wa al-Nihayah
, 10/118)
Berdasarkan dapatan kami, jelas menunujukkan imam al-Auza’i membina mazhabnya berdasarkan nas iaitu Kitabullah dan juga Sunnah Nabi SAW. Cukuplah kami akhir tentang Imam al-Auza’i sehingga kata Imam al-Syafi’i: “
Aku tidak pernah melihat seorang lelaki yang lebih hampir fiqhnya dengan hadisnya melebihi Imam al-Auza’i.”
 (Lihat
Siyar A’lam al-Nubala’,
7/113)
Adalah Imam al-Auza’i merupakan tokoh dalam makrifah qawaid al-salaf pada setiap bab daripada bab-bab feqah. (Lihat
Muqaddimah al-Musoffa,
hlm. 20)
Semoga Allah merahmati imam ini dan memasukkan dalam kalangan para ulama’ yang solihin. Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan Rahmat-Mu.”
Surah al-Hasyr (10)
Bertarikh: 20 Julai 2023 bersamaan 1 Muharram 1445 H


#2338: Hukum Menyambung Anggota yang Terputus dengan Sebab Had atau Qisas

Soalan:
Assalamualaikum Dato’ Seri. Bolehkah selepas dipotong tangan dalam Islam mengikut syarat-syaratnya sebagai had untuk disambung semula, atau disebabkan kerana qisas, juga ingin disambung semula?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
 وَكَتَبْنَا عَلَيْهِمْ فِيهَا أَنَّ النَّفْسَ بِالنَّفْسِ وَالْعَيْنَ بِالْعَيْنِ وَالْأَنفَ بِالْأَنفِ وَالْأُذُنَ بِالْأُذُنِ وَالسِّنَّ بِالسِّنِّ وَالْجُرُوحَ قِصَاصٌ ۚ
Maksudnya: “
Dan kami telah tetapkan atas mereka di dalam kitab Taurat itu, bahawa jiwa dibalas dengan jiwa, dan mata dibalas dengan mata, dan hidung dibalas dengan hidung, dan telinga dibalas dengan telinga, dan gigi dibalas dengan gigi, dan luka-luka hendaklah dibalas (seimbang).”
(Surah al-Ma’idah: 45)
Dalam menjawab persoalan di atas, para ulama telah khilaf kepada tiga pendapat:
Ditegah sama sekali sama ada dipotong dengan sebab had atau qisas.
Harus sama sekali pada had atau qisas
Harus dengan cara
tafsil
di antara hak-hak hamba dan hak hak Allah sebagaimana mereka membezakan antara hadd dan qisas
Kami dapati, setiap mereka memberi hujah dan fatwa tersebut telah dibahaskan oleh Majlis Mujamma’ al-Fiqh al-Islami yang bersidang pada 16-23 Sya’ban 1430 H serta telah mengeluarkan resolusi no. 6/9/60.
Antara lain menyebut:
Selepas kajian tentang bath ilmi yang dibawa ke Majma’ khusus dengan tajuk anggota yang telah dipotong dengan sebab hukuman hadd, atau qisas di samping mendengar perbahasan serta meraikan maqasid syariah dari pelaksanaan hukuman hadd serta mengekalkan kehendak daripada hukuman yang kesannya sebagai ibrah dan iktibar, maka mereka berpendapat tidak harus untuk menyambungnya kembali di samping qisas disyariatkan untuk menegakkan keadilan serta memberi keinsafan kepada pelaku jenayah dan menegakkan hak yang kena jenayah, serta memelihara hak masyarakat dan juga keamanan dan kestabilan, maka hukumnya adalah tidak dibolehkan melainkan terdapatnya hal tertentu, antaranya:
Mangsa mengizinkan selepas pelaksanaan qisas untuk mengembalikan anggota yang terputus itu.
Orang yang menjadi mangsa telah dapat mengembalikan anggota yang terputus.
Harus mengembalikan anggota yang terputus pada hukuman had atau qisas dengan sebab tersilap pada hukum atau pelaksanaannya.
Berdasarkan kepada perbincangan ini, Islam menekankan isu keadilan dan hak bagi setiap orang yang dizalimi untuk mendapat pembelaan yang sewajarnya. Itulah rahmah dan samahah Islam apabila melaksanakan satu-satu hukum.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 20 Julai 2023 bersamaan 1 Muharram 1445 H


#2339: Memindahkan Anggota Si Mati kepada Yang Hidup

Soalan:
Assalamualaikum Dato’ Seri. Bolehkah seseorang yang sudah mati diambil anggotanya dengan izinnya untuk diberi kepada yang masih hidup?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dengan perkembangan moden mutakhir ini, banyak kita dapati penemuan cara rawatan di mana anggota juga boleh dipindahkan. Sebahagiannya menunjukkan kejayaan yang luar biasa, sehingga hal ini menjadi perbahasan di kalangan fuqaha’. Kami nyatakan di sini pandangan ulama terdahulu antaranya:
Dalam Fatawa al-Hindiyyah menyebut:  “
Tidak harus berintifa’ dengan mana-mana juzuk anggota badan anak adam sama ada kerana najisnya, atau kerana kemuliaan insan dan ia pendapat yang sahih.”
(Lihat
al-Fatawa al-Hindiyyah,
5/354)
Al-Khatib al-Syarbini berkata: “
Anak adam haram kita manfaat dengannya, dan segala anggota badannya kerana kemuliaannya.”
 (Lihat
Mughni al-Muhtaj
, 1/191)
Bersandarkan kepada mukadimah di atas, kami dapati dua pandangan fuqaha’:
Pertama
: Mazhab Hanafi, Maliki dan Zahiri berpendapat bahawa tidak harus mengambil manfaat dengan mana-mana juzuk anggota manusia yang mati di mana tegahan tersebut kerana menceroboh hak anak Adam. Hal ini berdasarkan hadith Nabi SAW, daripada Aisyah R.Anha, bahawa Rasulullah SAW bersabda:
كَسْرُ عَظْمِ الْمَيِّتِ كَكَسْرِهِ حَيًّا
Maksudnya
: “Mematahkan tulang orang yang telah mati sama seperti mematahkannya ketika dia hidup.”
Riwayat Abu Dawud (3207)
Al-Hafiz Ibn Hajar al-Asqalani menyebut: Diambil faedah dari hadis ini, bahawa sesungguhnya kehormatan seorang mukmin kekal selepas matinya dia. Sebagaimana kehormatannya semasa hayatnya. (Lihat

Fath al-Bari
,
9/142)
Kedua:
Pendapat jumhur iaitu sebahagian mazhab Hanafi, sebahagian mazhab Maliki dan mazhab Syafi’i, mazhab Hanbali dan Zaidi berpendapat harus mengambil manfaat dengan anggota mayat anak Adam. Mereka berhujahkan bahawa penghormatan anak dam yang hidup lebih besar daripada penghormatan yang telah mati. Justeru, keharusan mengambil manfaat dengan anggota anak adam yang mati kerana darurat untuk meghidupkan jiwa atau manusia yang lain serta memanjangkan bagi sebab kekalnya. (Lihat
Majallah Majma’ al-Fiqhi al-Islami,
Bil. 4, 1/262-263)
Tarjih
Berdasarkan kepada perbincangan, maka keputusan Majma’ al-Buhuth al-Islamiyyah seperti kata Setiausaha Agungnya Syeikh Sami al-Sya’rawi bahasa harus memindahkan daripada manusia yang telah meninggal dunia kepada yang hidup berasaskan kaedah:
 الضَّرَرُ الْأَشَدُّ يُزَالُ بِالضَّرَرِ الْأَخَفِّ
Maksudnya: “
Bahawa mudarat yang berat hendaklah dihilang dengan mudarat yang lebih ringan.”
Sebagaimana telah datang Dar Ifta Misriyyah (no. 1323 bertarikh 15 Muharram 1400 H) bahawa harus memotong anggota atau juzuk daripada si mati jika dia wasiatkan demikian itu sebelum wafatnya atau dengan keizinan keluarganya. Ini kami dasarkan kepada kitab-kitab fiqh islami khususnya dalam fiqh mazhab Abu Hanifah dan Syafi’i yang mengharuskan membelah perut mayat sama ada untuk mengeluarkan janin atau mengeluarkan harta.
Begitu juga telah ditarjihkan oleh Dar al-Ifta’ pada zaman Syeikh Mufti Jad al-Haq Ali Jad al-Haq dengan pendapat yang sama. (Lihat
al-Fatwa
oleh Syeikh Husain Muhammad Mallah, hlm. 858)
Semoga Allah SWT memberikan kefahaman kepada kita berkenaan agama dan sentiasa menunjukkan kepada kita jalan yang terbaik:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:

“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 20 Julai 2023 bersamaan 1 Muharram 1445 H


#2340: Kenapa Haram Menggunakan Ibu Tumpang untuk Anak?

Soalan:
Assalamualaikum Dato’ Seri. Kenapa haram menggunakan ibu tumpang (
Surrogate Motherhood
) untuk melahirkan anak?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Isu seperti ini telah kami jawab berkenaan dengan hukumnya. Sila rujuk kepada Ahkam Syar’iyyah Siri
#526 Khidmat Ibu Tumpang (Surrogate Motherhood).
Takrif
Dengan berkembangnya teknologi di dunia perubatan, pasangan suami isteri dapat memiliki bayi melalui janin orang lain. Kaedah ini juga dikenal sebagai
surrogate mother
atau ibu pengganti. Meskipun begitu, masih banyak orang yang belum sepenuhnya memahami cara kerja kaedah
surrogate mother
ini.
Istilah
surrogate mother
bukanlah hal yang baru. Seorang ibu pengganti atau lebih dikenal sebagai
“surrogate mother
” adalah istilah yang digunakan untuk merujuk pada wanita lain yang meminjamkan rahimnya untuk membantu pasangan memiliki anak.
Ibu pengganti akan hamil melalui inseminasi buatan menggunakan sperma ayah. Selain itu, ia juga dapat hamil dengan menempatkan sel telur ibu kandungnya dan sperma bapa di dalam rahimnya. Proses ini disebut “
fertilisasi in vitro
” (IVF).
Setelah hamil, ibu pengganti akan membawa bayi dalam kandungan sampai lahir. Dengan meluncurkan WebMD, tidak ada hubungan genetik antara ibu pengganti dan anak kerana telur yang digunakan bukan miliknya.
Kaedah ini sering digunakan untuk orang yang mengalami kesulitan hamil kerana alasan tertentu, seperti masalah rahim, histerektomi untuk mengangkat rahim, dan keadaan lain seperti penyakit jantung.
Sebenarnya kaedah tabung uji adalah lebih baik dan kami telah terangkan beberapa kali dalam isu ini. Adapun dengan mengambil mani suami dan isteri, kemudian diletakkan pada rahim wanita yang lain untuk disewa atau diminta pertolongan darinya, maka para ulama menyatakan tidak dibolehkan sama sekali.
Ini kerana, ia sudah tentu akan menimbulkan pelbagai konflik di kemudian hari, bahkan emosi yang menanggung anak itu sendiri, atau hamilkan anak tersebut akan terikat kuat dengan anak tersebut. Di sini juga akan memberi ruang dan peluang dengan sewenang-wenangnya berlaku perzinaan atau seumpamanya. Maka sewajarnya suami isteri tidak memilih cara seperti itu.
Akhbar pernah melaporkan di mana sepasang suami isteri Asia telah melancarkan perjuangan undang-undang untuk mendapatkan hak penjagaan anak kembar mereka sendiri – selepas seorang ibu tumpang kulit putih enggan menyerahkan mereka ketika mereka dilahirkan.
Kembar itu dicipta daripada embrio yang terdiri daripada sperma lelaki dan telur isterinya, yang kemudiannya ditanam ke dalam ibu tumpang. Tetapi apabila hubungan ketiga-tiganya terputus dalam beberapa bulan pertama kehamilan, ibu tumpang memutuskan untuk menjaga bayi-bayi itu.
Walaupun dia tidak mempunyai hubungan biologi dengan anak-anak, dia dianggap dalam undang-undang sebagai ibu mereka kerana dia mengandung dan melahirkan mereka. Ia dianggap sebagai kali pertama ibu tumpang, tanpa kaitan genetik dengan kanak-kanak itu, dan berkeras untuk menjaga bayi.
Di sini kami katakan, nisbah anak adakah kepada ibu mani tersebut atau ibu yang mengandungnya. Ini juga akan menjadi konflik. Kaedah menyebut:
نَحْنُ نَحْكُمُ بِالظَّاهِرِ، وَاللهُ يَتَوَلَّى السَّرَائِرَ
Maksudnya:
 “
Kita berhukum dengan apa yang zahir dan Allah yang akan menguruskan apa yang tersembunyi.
” (Lihat
al-Tafsir al-Munir
, 9/324)
Sudah menjadi kelaziman seseorang apabila dia mengandungkan anak, perasaannya cukup hampir, sementalahan selepas itu, dia menyusukan anak dan dia terpaksa berhempas pulas selama hampir 10 bulan. Walaupun ia dibayar, tetapi akibat risiko dan perjuangan yang dihadapinya itu tidak mungkin boleh dijual beli. Dengan sebab itulah, Islam tidak membenarkan berkenaan dengan ibu tumpang untuk menjadi alternatif dalam mendapatkan zuriat.
Semoga pencerahan seperti ini memberi kepada kita kebaikan. Amin.
Bertarikh: 20 Julai 2023 bersamaan 1 Muharram 1445 H


#2341: Doa untuk Anak yang Baru Lahir

Soalan:
Assalamualaikum Dato’ Seri. Adakah terdapat di sana doa yang khas apabila mendapat cahaya mata dan boleh terangkan kepada kami tentang doa tersebut dengan lebih terperinci.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara doa yang boleh dibaca ialah:
بَارَكَ اللَّهُ لَكَ فِي الـمَوْهُوبِ لَكَ، وَشَكَرْتَ الوَاهِبَ، وبَلَغَ أشُدَّهُ، وَرُزِقْتَ بِرَّهُ
Maksudnya:
“Semoga Allah memberkatimu dengan anugerah yang dikurniakan kepadamu, agar engkau mensyukuri Yang Maha Pemberi, semoga anak ini membesar sampai ke peringkat dewasa yang sempurna kekuatannya, dan agar engkau direzekikan dengan anak itu berbuat baik kepada ibu bapanya.”
Imam al-Nawawi dalam
al-Azkar
 (hlm. 349) dan Imam Ibn al-Qayyim dalam
Tuhfat al-Maudud
 (hlm. 35) menisbahkan doa ini kepada Hasan al-Basri. Ia asalnya diriwayatkan oleh Ibn al-Ja’d dalam Musnadnya, Ibn Abi al-Dunya, Abu Bakar Ibn al-Munzir dalam al-Awsat dan Ibn ‘Adi dalam al-Kamil.
Dalam
al-Futuhat al-Rabbaniyyah ‘ala al-Azkar al-Nawawiyyah,
 Ibn ‘Allan al-Syafi’i menjelaskan maksud Imam al-Nawawi ini. Beliau berkata:
Imam al-Nawawi tidak menyebut dari manakah riwayat tersebut dikeluarkan. Ulama’ lain menyebut bahawa yang mengatakan seperti itu adalah al-Hasan. Imam al-Suyuti dalam
Wusul al-Amani bi Usul al-Tahani
 mengatakan bahawa riwayat tersebut dikeluarkan oleh Ibn ‘Asakir daripada Kulthum Ibn Jausyan, katanya: “Seseorang pernah datang menemui al-Hasan dan orang tersebut baru sahaja dikurniakan seorang anak. Lalu dia berkata kepada al-Hasan: “Wahai Abu Sa’id, apa yang akan engkau ucapkan?” Lalu al-Hasan pun berkata: ‘بورِك لك في الموهوب، وَشَكَرتَ الواهب، ورزققت برَّه، وبلغ أشُدَّه’ (Semoga anak yang diberikan kepadamu diberkati. Semoga engkau juga bersyukur kepada Yang Memberi. Dan semoga engkau dikurniakan kebaikannya dan dia dapat mencapai dewasa).
Al-Tabarani mengeluarkan dalam al-Du’a daripada jalur al-Yasri bin Yahya, dia berkata bahawa ketika seseorang dikurniakan seorang anak, al-Hasan al-Basri mendoakannya dengan doa: ‘جَعَلَهُ اللهُ مُبَارَكًا عَلَيْكَ وَعَلَى أُمَّةِ مُحَمَّدٍ’ (Semoga dengannya Allah memberi keberkatan untukmu dan untuk umat Muhammad SAW).
Ibn ‘Alan berkata: Jika kita perhatikan riwayat pertama dan riwayat kedua yang secara jelas menyebut sebagai perkataan al-Hasan al-Basri, maka kita dapat pastikan bahawa yang dimaksudkan daripada riwayat di atas daripada al-Hasan al-Basri (bukan daripada al-Hasan bin ‘Ali) kerana kuniyah al-Hasan al-Basri ialah Abu Sa’id manakala nama kuniyah al-Hasan bin ‘Ali ialah Abu ‘Abdillah. Yang menegaskan bahawa yang dimaksudkan tersebut adalah al-Hasan al-Basri ialah al-Auza’i. Akan tetapi dalam kitab al-Tuhfah oleh Ibn Hajar, tetap dikatakan bahawa yang dimaksudkan ialah al-Hasan bin ‘Ali. (Lihat
al-Futuhat al-Rabbaniyyah
, 6/74)
Syeikh Sa’id bin Ali bin Wahf al-Qahtani menjelaskan: Ungkapan ‘بَارَكَ اللَّهُ لَكَ فِي الـمَوْهُوبِ لَكَ’ bermaksud semoga Allah memperbanyak kebajikanmu atas kelahiran anakmu.
Ungkapan ‘وَشَكَرْتَ الوَاهِبَ’, maksudnya, semoga Allah menjadikan kamu orang yang redha atas apa yang telah dianugerahkan oleh Allah kepadamu, lalu kamu bersyukur memuji-Nya.
Ungkapan ‘وبَلَغَ أشُدَّهُ’ maksudnya semoga ia lekas membesar menjadi dewasa, kuat dan panjang usianya sehingga dia dapat membantu dalam segala urusanmu. Ungkapan ‘وَرُزِقْتَ بِرَّهُ’ yakni semoga Allah menjadikannya anak yang taat kepadamu. (Lihat
Syarh Hisn al-Muslim
, hlm. 195)
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 20 Julai 2023 bersamaan 1 Muharram 1445 H


#2342: Hukum Memenuhi Undangan Selain Majlis Perkahwinan

Soalan:
Assalamualaikum Dato’ Seri. Saya tahu bahawa memenuhi undangan majlis undangan perkahwinan adalah wajib. Tapi, apa pula hukum sekiranya undangan majlis seperti majlis keraian, majlis akikah, majlis perpisahan dan lain-lain?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, jika undangan tersebut adalah melibatkan majlis perkahwinan, maka ia wajib dipenuhi sekiranya tidak mempunyai sebarang keuzuran. Kami telah jelaskan dalam Ahkam Syar’iyyah dengan tajuk:
 Hukum Sengaja Tidak Hadir Undangan Majlis Kahwin
di laman Maktabah al-Bakri.
Hal ini kerana, majoriti para ulama menyebut bahawa hukum memenuhi undangan majlis perkahwinan adalah wajib. Ia berdasarkan hadith daripada Ibn ‘Umar R.Anhuma, bahawa Rasulullah SAW bersabda:
إِذَا دُعِيَ أَحَدُكُمْ إِلَى الْوَلِيمَةِ فَلْيَأْتِهَا
Maksudnya: “
Jika salah seorang kamu dijemput ke majlis perkahwinan (walimah), maka hadirlah ia
.”
Riwayat Muslim (1053)
Hukum wajib tersebut diambil daripada perkataan Nabi SAW فَلْيَأْتِهَا yang merupakan kata perintah yang membawa hukum wajib secara asasnya di sisi kaedah fiqh.
Imam al-Nawawi menjelaskan: “Pandangan yang paling sahih dalam mazhab kami, bahawa hukum hadir ke majlis kenduri perkahwinan adalah fardhu ‘ain bagi mereka yang dijemput. Namun, kewajiban tersebut boleh gugur dengan beberapa sebab keuzuran seperti jika ada syubhah (keraguan) pada makanan, atau adanya kemungkaran dalam majlis tersebut. Begitu juga, jika majlis perkahwinan tersebut hanya mengkhususkan orang-orang yang kaya sahaja untuk hadir.
 (Lihat
Syarh al-Nawawi ‘ala Sahih Muslim,
9/570) Imam al-Nawawi turut menyebut: “Al-Qadhi telah menukilkan kesepakatan para ulama dalam menyatakan wajibnya menyahut (menghadiri) jemputan
walimah al-‘urs
 (majlis perkahwinan).” (Lihat
Syarh al-Nawawi ‘ala Sahih Muslim,
9/570)
Dalam menjawab persoalan di atas,
para ulama menyatakan bahawa hukum memenuhi jemputan menghadiri majlis selain dari majlis perkahwinan, seperti majlis keraian, majlis perpisahan, majlis akikah, dan seumpamanya adalah
mustahab
 (iaitu sunat).
Imam al-Nawawi berkata: “Adapun selainnya (iaitu selain jemputan perkahwinan), maka ada dua pendapat di sisi ashab kami. Pertama, hukum menghadirinya adalah sama seperti walimatul ‘urus. Pendapat kedua, hukum memenuhi jemputan tersebut adalah
mustahab.”
Beliau juga turut menukilkan pendapat Imam Malik dan jumhur yang menyebut: “Tidak wajib memenuhi jemputan (selain majlis perkahwinan).” (Lihat
Syarh al-Nawawi ‘ala Sahih Muslim,
9/570)
Penutup
Berdasarkan nas di atas jelas menunjukkan kewajipan hanya kepada walimatul urus tidak kepada yang lain. Di mana status yang lain adalah sunat. Walaupun begitu, alangkah baiknya kita memenuhi jemputan sebagai tanda menyambung silaturrahim dan persahabatan, kecuali dengan sebab keuzuran atau hal-hal yang lain. Justeru, hendaklah kita sentiasa mengambil kecaknaan tentang hubungan terutamanya mereka yang menjemput kita mempunyai hubungan kekeluargaan dan persahabatan.
Kami akhiri dengan doa:
 اللهمَّ أَلِّفْ بَيْنَ قُلُوبِنَا، وَأَصْلِحْ ذَاتَ بَيْنِنَا، وَاهْدِنَا سُبُلَ السَّلَامِ، وَنَجِّنَا مِنَ الظُّلُمَاتِ إِلَى النُّورِ، وَجَنِّبْنَا الْفَوَاحِشَ مَا ظَهَرَ مِنْهَا وَمَا بَطَنَ، وَبَارِكْ لَنَا فِي أَسْمَاعِنَا، وَأَبْصَارِنَا، وَقُلُوبِنَا، وَأَزْوَاجِنَا، وَذُرِّيَّاتِنَا، وَتُبْ عَلَيْنَا إِنَّكَ أَنْتَ التَّوَّابُ الرَّحِيمُ، وَاجْعَلْنَا شَاكِرِينَ لِنِعْمَتِكَ، مُثْنِينَ بِهَا، قَابِلِيهَا، وَأَتِمَّهَا عَلَيْنَا.
Bertarikh: 20 Julai 2023 bersamaan 1 Muharram 1445 H


#2343: Hukum Hadiri Undangan Perkahwinan Non-Muslim

Soalan:
Assalamualaikum Dato’ Seri. Kawan saya non Muslim jemput saya hadir ke majlis perkahwinannya. Adakah saya boleh hadirinya? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami mulakan dengan firman Allah SWT:
لَا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُمْ مِنْ دِيَارِكُمْ أَنْ تَبَرُّوهُمْ وَتُقْسِطُوا إِلَيْهِمْ إِنَّ اللَّهَ يُحِبُّالْمُقْسِطِينَ
Maksudnya
:
“Allah tiada melarang kamu untuk berlaku baik dan berbuat adil terhadap orang-orang yang tiada memerangimu karena agama dan tidak mengusirmu dari negerimu.”
(Surah Al-Mumtahanah: 8)
Ibn Kathir telah menafsirkan ayat di atas dengan berkata, bahawa Allah SWT tidak menghalang umat Islam berbuat baik terhadap orang bukan Islam selagi mana mereka tidak menentang dalam hal berkaitan agama, tidak menindas kaum wanita dan orang-orang yang lemah. (Lihat
Tafsir al-Quran al-‘Azim
,
8/90)
Asas hubungan antara Muslim dan non-Muslim ialah toleransi, ihsan dan perdamaian. Perbezaan agama tidak menghalang kita daripada berbuat baik sesama kaum kerabat atas dasar kekeluargaan atau kepada sesiapa sahaja atas dasar kemanusiaan.
Dalam menjawab persoalan di atas, berkenaan hukum menghadiri majlis perkahwinan orang bukan Islam, maka kami nyatakan seperti berikut:
Para ulama’ mazhab Syafi’e berpandangan,
hukum menghadiri jemputan
walimah
 orang bukan Islam ialah sunat sekiranya jemputan itu datang daripada kaum keluarga dan jiran tetangga atau jika kehadiran kita akan memberi manfaat kepada dakwah Islam
. (Lihat
Nihayah al- Muhtaj,
6/371).
Ini juga dipersetujui oleh Imam al-Mardawi dari mazhab Hanbali, yang turut menyebut akan keharusan menghadiri
walimah
 orang bukan Islam dengan memetik pandangan Imam Ahmad dan Ibn Qudamah. (Lihat
al-Insaf fi Ma’rifah al-Rajih min al-Khilaf,
8/320).
Sebahagian ulama’ membolehkan dengan syarat adanya
maslahah syar’i
seperti melembutkan hati mereka kepada Islam atau berdakwah mereka kepada Islam. Ini merupakan pendapat yang dipilih oleh Ibn Taimiyyah.
Penutup
Kami katakan, dalam kehidupan yang merentasi agama dan bangsa, hendaklah kita
tatbiqkan
fiqh al-Ta’ayush dengan sebaik mungkin. Apabila kita menghadiri majlis seperti itu, perlulah kita memahami beberapa dawabit, yang boleh dan yang tidak dibolehkan. Dengan kefahaman yang baik, membawa kita kepada selamat di dunia dan akhirat, bahkan memberi kebaikan dalam menyebarkan watak Muslim sebenar mengikut neraca Syariat.
Akhir kalam, marilah sama-sama kita sentiasa berdoa kepada Allah SWT:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“
Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 20 Julai 2023 bersamaan 1 Muharram 1445 H


#2344: Hadir Majlis Kenduri yang Tidak Dijemput

Soalan:
Assalamualaikum Dato’ Seri. Apa hukum jika seseorang hadir ke suatu majlis kenduri, tapi dia tidak mendapat jemputan pun. Mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, secara asasnya, para ulama empat mazhab telah bersepakat bahawa haram bagi seseorang untuk hadir ke majlis kenduri tanpa dijemput, atau yang tidak diketahui sama ada tuan rumah redha atau tidak. Dia dihukum fasiq dari sudut penyaksian dan menjatuhkan maruah jika terus-menerus melakukan perbuatan tersebut, kerana ia termasuk dalam kategori memakan makanan yang haram. (Lihat
al-Mausu’ah al-Fiqhiyyah,
12/143;
Nihayah al-Muhtaj,
6/377;
al-Mughni,
10/163)
Hal ini berdasarkan hadith daripada Abdullah bin ‘Umar R.Anhuma, bahawa Rasulullah SAW bersabda:
وَمَنْ دَخَلَ عَلَى غَيْرِ دَعْوَةٍ دَخَلَ سَارِقًا وَخَرَجَ مُغِيرًا
Maksudnya: “
Sesiapa yang pergi ke suatu majlis tanpa jemputan, dia hadir sebagai seorang pencuri dan keluar sebagai seorang perompak.”
Riwayat Abu Daud (3741)
Menurut al-’Aini, orang yang hadir ke majlis kenduri perkahwinan tanpa dijemput diistilahkan sebagai
al-tufaili
(الطُّفَيْلِي), iaitu mereka yang datang ke majlis atau perkumpulan manusia tanpa mereka menjemputnya. (Lihat
‘Umdah al-Qari,
21/63)
Al-Hafiz Ibn Hajar menukilkan bahawa al-Khatib mengumpulkan satu juzuk tentang berita orang-orang yang datang tanpa diundang dan memuatkan beberapa faedah. Antaranya, bahawa penamaan
al-tufaili
(الطُّفَيْلِي) bagi orang yang ke majlis jamuan tanpa diundang, dinisbatkan kepada seorang lelaki yang diberi nama al-Tufail dari Bani Abdullah bin Ghatafan. Dia sering datang ke suatu majlis jamuan tanpa diundang. Maka disebut
tufail al-’ara’is
(طُفَيْل الْعَرَائِس) (orang yang sering datang ke majlis jamuan tanpa diundang). Lalu orang yang melakukan seperti sifatnya diberi sebutan
tufaili.
Orang Arab memberikannya nama
al-warisy
(الْوَارِش), dan dikatakan kepada orang yang mengikuti orang yang diundang dengan sebutan
daifan
(ضَيْفِن) (Lihat
Fath al-Bari,
15/334)
Dalam riwayat lain, daripada Abu Mas‘ud, katanya: Seorang lelaki dari kaum Ansar yang diberi gelaran Abu Syu‘aib berkata kepada hambanya yang bertugas untuk memotong daging: “Sediakan hidangan untuk lima orang, kerana aku ingin menjemput  Rasulullah SAW di antara kelima orang itu. Sesungguhnya aku telah melihat tanda-tanda lapar pada wajah Baginda SAW. Dia kemudian menjemput mereka, lalu datang bersama mereka seorang lelaki lain (yang tidak dijemput). Nabi SAW pun berkata (kepada Abu Syu‘aib):
إِنَّ هَذَا قَدْ تَبِعَنَا، فَإِنْ شِئْتَ أَنْ تَأْذَنَ لَهُ فَأْذَنْ لَهُ، وَإِنْ شِئْتَ أَنْ يَرْجِعَ رَجَعَ. فَقَالَ: لاَ، بَلْ قَدْ أَذِنْتُ لَهُ.
Maksudnya:
“Sesungguhnya orang ini telah mengikuti kami. Sekiranya engkau mengizinkan, izinkanlah untuk beliau (makan bersama). Sekiranya engkau menghendaki supaya dia pulang, dia akan pulang.”
Abu Syu‘aib lalu berkata:
“Tidak, bahkan aku mengizinkannya.”
Riwayat al-Bukhari (2081) dan Muslim (2036)
Al-Hafiz Ibn Hajar berkata: Sesiapa yang ikut bersama orang-orang yang diundang, maka orang yang mengundang boleh melarangnya. Apabila dia masuk tanpa izinnya, maka dia boleh mengeluarkannya. Selain itu, orang yang ingin ikut tidaklah dilarang, kerana lelaki itu telah mengikuti Nabi SAW dan Baginda tidak menolaknya. Kerana ada kemungkinan orang yang mengundang berbaik hati dan mengizinkannya. Hadith ini juga dijadikan dalil melarang orang yang diundang untuk memanggil atau mengajak orang lain, kecuali jika dia mengetahui bahawa orang yang mengundang redha. (Lihat
Fath al-Bari,
15/334)
Berdasarkan hadith ini, difahami pada asalnya seseorang tidak boleh hadir untuk makan di sesuatu majlis jamuan jika tidak dijemput. Namun, jika tuan rumah memberi keizinan, atau diketahui bahawa ada keizinan daripada tuan rumah, maka hukumnya adalah harus.
Menurut
Hasyiyah al-Bujairimi,
perbuatan datang tanpa diundang itu sebenarnya boleh menyakiti tuan majlis jika dilihat daripada beberapa sebab, seperti makanan yang disediakan tidak cukup daripada anggaran tetamu. (Lihat
Hasyiyah al-Bujairimi,
3/434)
Namun, jika seseorang itu yakin bahawa tuan majlis redha dengan kehadirannya, seperti dia merupakan saudara atau rakan, namun terlupa untuk diundang, maka dalam keadaan tersebut, ia tidak diharamkan.
Penutup
Kami katakan, uruf dan adat memainkan peranan utama dalam menentukan sesuatu hukum. Ini kerana uruf di Malaysia juga berbeza, seperti orang kampung yang mengadakan kenduri kahwin berhampiran rumah atau dewan di tempat mereka dengan keadaan tidak kisah yang datang, maka ketika itu tidak menjadi masalah. Sebaliknya, jika ia orang bandar atau kenamaan, dengan telah meletakkan kehadiran atau tidak, maka ketika itu hendaklah mendapat keizinan terlebih dahulu berdasarkan nas hadis yang telah disebutkan.
Akhir kalam, marilah kita berdoa kepada Allah, mudah-mudahan Allah memberi kebaikan kepada kita di dunia dan akhirat.
رَبَّنَا آتِنَا فِي الدُّنْيَا حَسَنَةً ، وَفِي الْآخِرَةِ حَسَنَةً ، وَقِنَا عَذَابَ النَّارِ
Maksudnya:
 “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Bertarikh: 20 Julai 2023 bersamaan 1 Muharram 1445 H